1 Pedro 5 - Holy Bible [Aymara Bible 1997] - (1Ped 5)\nJichhasti ewjja arunacracwa jilïri chuymaninacaru iglesianacamanjja churta. Nayasti jupanacjam jilïri chuymaniraquïtwa, Criston t'akhesitanacapatsa testigoraquïtwa, jupanac chicaraquiw Criston jach'a c'ajquir khanapancäjja uñstancan ucapachajja.\njan jumanacas uca ovejanacjjaru munañïpcasmasa uqhamjja, jan ucasti ovejanacarojj mä suma yatichäwi uñacht'ayasa.\nUqhamata cunapachatejj awatirinacan jach'a jilïripajj uñstanjjan ucqhajja, jumanacajj mä suma churäwi catokapjjäta, janiw uca pankaranacat lursutäquis uca coronjamti, jan ucasti wiñay corona.\nJisc'aruy tucupjjam Diosataquejja, uqhamat jupajj jumanacar horasaparu jach'ar aptañapataqui.\nUca Supayataquisti wal sayt'asipjjam iyawsañanacamanjja, yatipjjaraquim walja jilatanacan jumanacjamaraqui take chekan t'akhesipjjatapjja.\nJupar churatäpan yupaychañajja, munañanïñasa, wiñayataqui. Uqhamäpan.\nSilvanojj nayataquejj mä suma asqui jilatat uñt'atawa, juparaquiw aca cartjja jumanacatac apani. Nayasti ewjjt'apjjsmawa, ucatsti chekwa sapjjsma cuna bendicionanactejj Diosat catokapctas ucajj, Diosan cheka munasiñapwa uñacht'ayistu. Aca tokensti sumpun sayt'asipjjam.\nBabilonianquir iglesiasti, cawquirutï jumanacarjama ajlliscaraqui ucajja, aruntanipjjtamwa, Marcos wawajjas aruntanipjjaractamwa.\nJumanac purasti mä suma jamp'att'asiñampiraqui aruntt'asipjjam. Take jumanaca, qhitinacatejj Jesucristoncapcta ucanacasti suman sarnakasipjjam.


Nepal markanx wasitampiw uraq khathatix utjawayi, jiwatanak usuchjatanakax juk’ampiw jilxatawayi · Global Voices Aymarata\nNepal markanx wasitampiw uraq khathatix utjawayi, jiwatanak usuchjatanakax juk'ampiw jilxatawayi\n(es) ukan jaqukipiri\tLourdes Sada\nJaqukipäw uñt'ayata/apkatata 13 Llamayu phaxsi 2015 21:34 GMT\nAka blog ullart'apxañäni Español, Français, বাংলা, Malagasy, Türkçe, English\nYaqha magnitud 7,3 uraq khathatix jichha atúru urux utjawayxarakiwa, 60 jiwataw utji, 1000 usuchjataw utjaraki, nayrurukiw yaqha uraq khathatix utanak jan walt'ayi. Sumit Shrestha jupan apsutaw aka jamuqaxa. Derechos de autor Demotix (12/5/2015)\nNepal markax 25 uru qasawi phaxsin 7,8 ukha ch'aman uraq khathat utjawayki ukatx waljaniw chhijnuqasisipkäna, ukhamaruw aka 12 uru llamayu phaxsit wasitamp 7,3 ukha ch'aman uraq khathatix utjawayxi, jilpachax Himalaya uksaruw jan walt'ayayi.\nNarendra Raule yatiyaw yatiyirix tuytiyiwa:\nWalja jaqiw kallinki. Nepal markan uraq khathatiwi.\nJichhakutirinx irnaqañ urunw uka uraq khathatix utjawai. 25 uru qasawi phaxsinx kurmüru urunwa (sábado) uraq khathatix utjawayi ukatx walja jaqinakaw utan jikxatasisipkäna, ukampirus aka 12 uru llamayu phaxsinx walja nepalíes jupanakaw irnaqäwinakapan jikxatasipxäna.\n25 uru qasawi phaxsit uraq khathatix utjkan ukanx 8000 jila jaqiw jiwata. Aka qhipa uraq khathat utjkï ukanx 57 jiwata ukatx 1000 jila usuchjatanakaw jakt'asi. Dolakha uksachiqanw jilpachax jan walt'ayata, 34 jiwataw utji ukatx 90% utaw jan walt'ayat jikxatasi, Nepal uksan palla pallanakapaw ukham yatiyawayi.\nKashish Das Shrestha ukat yaqha apnaqirinakampix medios sociales uksanw Katmandú markan may may sunanakat jamuq apsutanak uñt'ayapxi.\nNepal markan uraq khathatiwinaka, 25 uru qasawi phaxsina yaqhasti 12 uru llamayu phaxsin utji\nJichhürux Naya Bus Park uksanw aka jach'a utax allitatawayi; fuerzas nepalíes de seguridad uksankirinakax aka jach'a uta manqhan mä awichaw jikxatasi sasin yatisinx walpunw thaqhasipki.\nNepal markanx wasitamp yaqha uraq khathatix utxarakiwa. Wali llakay jamuqanakaw helicóptero ukat apst'at utji, ukax Everest uksar sarañ thakhiwa.\nDistrito de Sindhupalchok, uksanx 25 uru qasawi phaxsitx uraq khathatin jan walt'ayataw jikxatasïna, payïr uraq khathati utjki ukampix juk'amp jan walt'ayataw jikxatasxi. Aka suna uksanx 9 jiwataw jakt'ata.\nChautara, Sindhupalchowk, Nepal uksan uraq khathati utjatapat jamuq apsat'atanaka.\nNayrïr uraq khathatix utjawaykän ukakipkaw Bhaktapur uksanx payïr uraq khathatix utjawayi.\nYaqhip jaqinakax utanakaparuw kutt'axapxäna, jupanakax walja urunakaw tiendas de campañas ukan jikxatasipxäna.\nKatmandú, wasitamp aljañ utanakar sarañäni.\nWasitamp sarañäni. Jaqinakax niya kunjamatï jakasiñak ukarjamaw jakasiñ qalltapxäna, ukhamaruw wasitamp uraq khathatix utjawayxaraki, jaqinakastï wasitampiw utanakapat sarxapxaraki.\nJaniw utankañ munktti!Wasitamp aljañ utar jakir sarañajawa…\nInternet Onlinekhabar ukax jaqinakax kunjams uka jan waltäwin jikxatasipxi ukjamarak arumanakax kunjams jikxatasipxi taqi ukanakatw Jamuqanak uñt'ayi.\nNayrür simanax Nepal markan jilïr irpiripax mayiwayiwa khitinakatï rescate ukamp yanapt'asiwayapk jupanakan utanakapar kutt'axapxañapa, niyakixay uka markanx taqi kunas askinjamaxchixa. Ukat jichhax wasitamp chhijix utjawayatapat ukar yanapt'añas ch'amakiniwa.\nNepal ukax pantjasiwayiwa, extranjera uksat yanap katuqasin utanakar apayatapa. Yanpäwinakax ch'amakiniw jikxataña.\nYatiqañ utanakanx jichha simanaw yaticháwinakax qalltxañapäna, jichhax wasitampiw pä simanamp jjit'ayasiwayi. Ministerio de Educación uksatx yatiyiwa niya 30 uru aka llamayu phaxsitw yatichäwinakax qalltxaspa.\nNepalíes ukanakax jakäwinakap wasitamp chhijnuqañ amtapxi, ukampirus aka payïr uraq khathat uñjasax asxarañax utjakipuniwa.\nKashish Das Shrestha tuytiyrakiwa:


Uvas yapun trabajirinakajj mä igualakwa pago katoqapjje (1-16)\nMayampiw Jesusan jiwäwipat janïräkipan qhanañchasi (17-19)\nYoqanakajar Reinoman qontʼayarapita sasaw Jesusar mayi (20-28)\nWaljanir juchat kutsuyañatakiw Jesusajj jiwi (28)\nPä juykhu jaqenakaw qollatäpjje (29-34)\n20 ”Alajjpachankir Reinojj* utani mä jaqemp sasiwa, jupasti yapu luririnak thaqeriw wali alwat mistüna, uvas yapupan trabajipjjañapataki. 2 Jornalatjja mä denario* pagapjjäma sasin jupanakamp mä amtar purisajja, uvas yapuparuw khitäna. 3 Niya llätunka alwa horasar* mayamp mistusajja, jan trabajoni jaqenakaruw qhatun sayaraskir uñjäna, 4 jupanakarojj akham sasaw säna: ‘Jumanakajj uvas yapur sarapjjarakim, qhawqhatejj pagasiñapäki uk churapjjäma’ sasa. 5 Ukatwa jupanakajj sarapjjäna. Utan jaqejj mayampwa niya chika ururu* ukhamaraki kimsa jaypʼu horasar* mistüna, ukatjja uka pachpwa lurarakïna. 6 Ukatsti mayampwa niya phesqa jaypʼu horasarojj* misturakïna, ukan sayaraskir yaqha jaqenakar jikjjatasajja* akham sänwa: ‘¿Kunatsa jumanakajj alwat jichhakam inak sayarasipkta?’ sasa. 7 Uk satasti jupanakajj sapjjarakïnwa: ‘Janiw khitis contratapkituti’ sasa. ‘Ukhamajj jumanakas uvas yapur sarapjjarakim’ sasaw jupajj säna. 8 ”Niya arumäjjäna ukhajja, uvas yapunejj akham sasaw mayordomopar säna: ‘Yapu luririnakar jawsanim, pagonakap churjjam, qhep purinki ukat qalltasajj nayraqat purinki ukaruw tukuyäta’ sasa. 9 Phesqa jaypʼu horasar purinir jaqenakajj jutapkäna ukhajja, sapa mayniw mä denario* katoqapjjäna. 10 Ukhamasti nayraqat purinir jaqenakajj jutapkäna ukhajja, jilpachwa katoqañäni sasaw sapjjäna, ukampis jupanakajj mä denariokwa* pagopat katoqapjjarakïna. 11 Ukatwa utan jaqetakejj arusiñ qalltapjjäna, 12 akham sasa: ‘Qhepak purinir jaqenakajj mä horakiw trabajipjje, nanakajj alwat jaypʼukamaw chʼam tukupjjta, lupins lupjataw trabajipjjta, ukhampachas jumajj nanakarjamaw jupanakar pagaraktajja’ sasa. 13 Ukampis jupajj akham sasaw maynirojj säna: ‘Amigo, janiw nayajj kuna jan wals lurksmati, mä denario* pagäma sarakis parltanjja, ¿janit amtaskta? 14 Pagom katoqasisin sarjjam. Nayaw qhep purinki ukarojj jumarjam churañ munta. 15 ¿Kunatï nayan utjkitu ukanakamp kun lurañas janit nayar waktʼkitu? Jan ukajj ¿suma* jaqëtaj laykojj envidiasistacha?’* sasa. 16 Ukhamarakiw qhepankirinakajj nayrankapjjani, nayrankirinakasti qhepankapjjarakiniwa”. 17 Jerusalén markar makatañampïsipkäna ukhajja, Jesusajj tunka payani discipulonakaruw jaqenak taypit yaqha cheqar irpäna, thak sarkasajj akham sasaw jupanakar säna: 18 “Jerusalén markaruw makatasktanjja, jaqen Yoqapajj jilïr sacerdotenakampiru escribanakampir katuyataw uñjasini. Jupanakaw jiwayañatak juchañchapjjani. 19 Ukatjja yaqha markankir jaqenakaruw katuyapjjani, jupat sawkasipjjañapataki, jawqʼjapjjañapataki ukhamarak mä lawar chʼakkatas* jiwayapjjañapataki. Ukampis kimsïr urunwa jupajj jaktayatäni”* sasa. 20 Ukatsti Zebedeon warmipaw Jesusar jakʼachasïna, pä yoqanakapamp chika, jupar ruwtʼasiñatakiw nayraqatapan altʼasïna. 21 Jesusasti sarakïnwa: “¿Kuns munta?” sasa. Uk satasti akham sasaw uka warmejj jupar säna: “Reinoman* apnaqjjäta ukhajja, aka pä yoqajaruy jumamp chik qontʼayarapita, maynirojj kupëjjamaru, maynirojj chʼeqäjjamaruraki” sasa. 22 Jesusasti sarakïnwa: “Kuntï mayipkta ukjja, janiw jumanakajj yatipktati. ¿Niya umtʼañampïskta uka copat jumanakajj umtʼapjjasmati?” sasa. “Jïsa, umtʼapjjeristwa” sasaw jupanakajj sapjjäna. 23 Jupasti saskakïnwa: “Cheqansa, jumanakajj uka copajat umtʼapjjätawa. Ukampis khitis nayamp chikajj kupëjjajaru jan ukajj chʼeqäjjajaru qontʼasini uk sañajj janiw nayar waktʼkituti. Jan ukasti Awkijaw khitinakas ukan qontʼasipjjani ukanakarojj ajllini” sasa. 24 Ukanak istʼasasti mayninakajj tunkanpachaw uka pä jila sullkatakejj wal colerasipjjäna. 25 Ukatwa Jesusajj jupanakar jawsasin akham säna: “Jumanakajj yatipjjtawa, marka apnaqerinakajj munañaparuw jaqenakar apnaqapjje, jachʼa jilïrinakas ukhamarakiw jupanakjjarojj wali munañanïpjje. 26 Ukampis jumanak taypinjj janiw ukhamäñapäkiti. Antisas khititejj jumanak taypin jilïrïñ munki ukajja, jumanakar serviñapawa. 27 Khititejj jumanak taypin nayrankañ munki ukajja, jumanakar mä esclavjam serviñaparakiwa. 28 Kunjamtï jaqen Yoqapajj servir jutkejj ukhama, jupajj janiw serviyasir jutkiti. Jupajj jakañap* churañatakiw juti, ukhamat waljanir juchat kutsuyañataki”.* 29 Jupanakajj Jericó markat mistusipkäna ukhajja, walja jaqenakaw jupar arkapjjäna. 30 Ukatsti pä juykhunakaw thaki jakʼan qontʼatäsipkäna, Jesusan uka cheq saraskatap istʼasajj akham sasaw jachʼat artʼapjjäna: “¡Tata, Davidan Yoqapa, nanakat khuyaptʼayasipjjeta!”* sasa. 31 Uk istʼasasti jaqenakajj amuktʼapjjam sasaw toqenoqapjjäna. Ukampis jupanakajj jukʼamp jachʼatwa artʼapjjäna, akham sasa: “¡Tata, Davidan Yoqapa, nanakat khuyaptʼayasipjjetaya!”* sasa. 32 Ukatwa Jesusajj ukawjar saytʼasin jupanakar jawsäna, sarakïnwa: “¿Kunsa nayajj jumanakatak lurirista?” sasa. 33 Jupanakasti sapjjarakïnwa: “Tata, uñjañwa munapjjta” sasa. 34 Jesusasti jupanakat wal sinteqtʼasïna, ukatwa nayranakapat llamktʼäna. Jupanakajj ukaratpachaw uñj-jjapjjäna. Ukatsti juparuw arkapjjarakïna.\n^ Jan ukajja, “Gobiernojj”.\n^ Griego arunjja, “niya kimsïr horasar”.\n^ Griego arunjja, “niya sojjtïr horasaru”.\n^ Griego arunjja, “niya llätunkïr horasar”.\n^ Griego arunjja, “niya tunka mayanïr horasarojj”.\n^ Variante: “jakjjatasajja”.\n^ Jan ukajja, “khuyaptʼayasiri”.\n^ Griego arunjja, “jan wali nayranïtacha”.\n^ Griego arunjja, “sartayatäni”.\n^ Jan ukajja, “Gobiernoman”.\n^ Variante: “khariptʼayasipjjeta”.\n^ Variante: “khariptʼayasikimaya”.


Génesis 48 - Holy Bible [Aymara Bible 1997] - (Gén 48)\nMä kawkha tiempo pasipansti Josearojj awquipan usutätapwa yatiyapjjäna. Ucatsti Joseajj uñjiriw sararaquïna, Manasés, uqhamarac Efraín wawanacapas irpt'ata.\nCunapachatejj Jacoborojj José yokapan jupar uñjiri jutascatap yatiyapjjän ucqhasti, wali ch'ama apsusaw iquiñapar kont'asi.\nJosearusti saraquïnwa: —Take ch'amani Diosaw nayarojj Luz sisqui uca marcan uñstitu, Canaán orakena, ucatsti aca arunacampiw bendiciraquitu:\n‘Nayaw walja wawanacani tucuyäma, uqhamarac wawanacamajj walja marcanacwa sayt'ayapjjani. Uqhamarus wawanacamarojj aca orake churä. Wiñayataquiw jupanacancaraquini’ sasa.\nJichhajja Egiptor janïra nayajj purinctsa ucqha nazqui uca Efraín, uqhamarac Manasés wawanacamajj nayancjjewa. Jupanacajj Rubén, uqhamarac Simeón wawanacajj-jamaraquiwa.\nUca khepat nazcani uca wawanacamasti jumancjjaniwa, ucampisa Efrainampina, Manasesampina jilanacapätap laycusti herencia catokapjjaraquiniwa.\nCunapachatejj nayajj Padan-aram sisqui ucsa toket cuttanjjayäta ucqhasti Raquelajj Canaán orakenwa jiwjjäna, ucampisa janïra Efrata sisqui uca chekar purincasa, ucatsti uca Efrata thaqui jac'aruw imt'jjaracta, jichhasti Belén sataraquiwa.\nAcatjamatwa Israelajj Josean wawanacapar uñcati ucat jisct'araqui: —¿Acanacajj qhitinacasa? —sasa.\n—Acanacajj cuntejj Diosajj aca Egipto oraken churquitu ucanacawa —sasaw Joseajj saraquïna. Awquipasti saraquïnwa: —Uca wawanac jac'ar irpcatanim nayan bendiciñajjataqui —sasa.\nIsraelasti sinti chuymanëjjaraquïnwa, nayrapas juyct'jjaraquïnwa. Janiw khana uñjañ puedcjjänti, uqhamasti Joseajj wawanacapwa awquipar irpcati, jupasti khomantasisin jamp'att'asi.\nJosearusti saraquïnwa: —Nayajj janiw jumar uñcatañjja amtcjjayäti, ucampisa Diosajj wawanacamsa uñcatayasquituwa —sasa.\nJoseasti awquipan jarphipatjja wawanac ichoke, ucatsti oraker puriñcamaw alt'asiraqui.\nUcatsti janc'aquiw panpacha ichjjarusi; Efrainjja cupi ampararu, Manasesarusti ch'eka ampararuraqui, ucat awquipar ichcati. Uqhamaw Efrainajj Israelan ch'ekäjjaparu kheparjjäna. Manasesasti cupëjjaruraqui.\nUcampisa Israelajj bendiciñataqui ampar loktasinsti cruzjiwa, uqhamat cupi amparjja Efrainan p'ekeparu lokjjati, jupasti sullcänwa, ch'eka amparsti Manasesan p'ekepjjaruraqui, jupajj jilïrïcchïn ucasa.\nUcat Josearojj aca arunacampiw bendiciraquïna: “Cawquïri Diosarutejj, Abraham, uqhamarac Isaac awquejjajj ist'apcäna, cawquïri Diosatejj nacïwejja urutpach imquitu,\ncawquïri angelatejj take ñankhanacat imquitu, ucanacay aca wawanacarojj bendizpan. Jupanac tokeraqui sutejjas amtataraquïpan, uqhamarac Abraham, Isaac awquinacajjan sutipasa. Walja wawanacanïpjjam, aca orakensti waljaniraqui tucupjjam” sasa.\nJoseataquisti awquipan Efrainar cupi amparampi lokjjatatapajj janiw walïcänti; uqhamasti awquipan amparapa catusinjja, Manasesan p'ekeparuw lokjjatayi,\nsaraquïnwa: —¡Tata, janiw uqhamäquiti! Acaw jilïrejja. Cupi amparamsti p'ekepjjaru lokjjatam —sasa.\nUcampisa awquipajj janiw jayscänti, ucatsti saraquïnwa: —¡Wawa, nayajj yattwa! Jupajj mä jach'a marcaw tucuraquini. Ucampisa sullca jilapaw taket sipana wali aytatänejja, jupat sipansa, wawanacapasti walja marcanac sayt'ayapjjani —sasa.\nUca urpacharaquiw Jacobojj aca arunacampi bendizjjäna: —Israel marcajj jumanacan sutimjja asquitaquiw aytasini, sapjjaraquiniwa: ‘Diosay jumampejj lurpan cunjämatejj Efrainampi, uqhamarac Manasesampejj lurqui uqhama’ —sasa. Uqhamwa Israelajj Efrainarojj Manasesat nayra uscünjja.\nUcjjarusti Josearojj saraquïnwa: —Nayajj jiwañampëjjtwa; ucampis Diosaw jumanacampïsqui, ucatsti nayra tiempo awquinacaman orakeparus cuttayjjapjjaraquïtamwa.\nJumarusti, jilanacamat sipansa jilwa churtjja; Siquem chursma, cawquïrtejj amorreonacampi nuwasisa apakcta uca.


Kunatsa “taqe kunans” honradöñasa | Hebreos 13:18\n¿Kuna arutsa liytʼäta? Acholi Afrikáans Albanés Alemán Amárico Armenio Aucano Aymara Azerí Azerí (alfabeto cirílico) Bashkir Bassa (Camerún) Batako karo Batako toba Baulé Birmano Bislama Boulou Búlgaro Camboyano Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Chokue Chol Chuvash Cibemba Cingalés Citonga Congo Coreano Croata Dangme Danés Efik Endáu Enzema Eslovaco Esloveno Español Estonio Ewé Finlandés Fiyiano Fon Francés Ga Garífuna Georgiano Griego Guaraní Gun Hausa Hebreo Hiligaynon Hiri motu Hmong (blanco) Holandés Húngaro Iban Ibanag Ibo Ilocano Indonesio Inglés Isoko Italiano Japonés Javanés Kabiye Kaonde Kayin sgaw Kazajo Kikamba Kikongo Kikuyu Kiluba Kimbundu Kiniaruanda Kirguís Kiribatiano Kirundi Kisi Kisonge Krío Kurdo Kurdo kurmanyí del Cáucaso Lamba Letón Lhukonzo Lifu Lingala Lituano Luganda Luo Luvale Macedonio Macua Malayo Malgache Maltés Mam Maya Mazateco de Huautla Mendé Mixe del norte Mizo Mongol Moré Ndebele (Zimbabue) Ngäbere (o guaymí) Nias Noruego Nyaneka Nyungwe Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Oromo Osético Otetela Pangasinán Papiamento (Aruba) Papiamento (Curazao) Persa Pidgin camerunés Polaco Portugués de Brasil Quechua (Ayacucho) Quechua boliviano Quichua de Imbabura Rumano Runyankore Ruso Samoano Sango Saramacano Sena Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sidama Silozi Sranangtongo Suajili Sueco Swajili (Congo) Tagalo Tai Tigriña Tivo Tlapaneco Tojolabal Tok pisin Totonaco Tshiluba Tsonga Tsotsil Tsuana Tumbuka Turco Tuvaluano Twi Tártaro Ucraniano Uhobo Umbundú Urdu Uruund Vietnamita Wallisiano Wayuunaiki Wolaita Xhosa Xitshwa Yao Yoruba Zandé Zapoteco (Istmo) Zulú Árabe Ñemba\n“Yatisipjjaraktwa nanakan chuymanakajjajj walikïskatapa taqe kunans sum sarnaqañ munapjjatanakajj layku” (Hebreos 13:18).\nBiblian griego arut ‘taqe kunans sum sarnaqapjjam’ sasin jaqokipaski uka arojja, “honrado jaqëña” sañwa muni. Ukatjja kunatï wali sumäki, wali askïkaraki ukat sarnaqäwisan wali wakiskirïki ukham sañwa munarakispa.\nCristianonakajj ‘taqe kunans sum sarnaqañatakiw chʼamachasipjje’ sasaw apóstol Pablojj säna. Uka arunakajj ¿kamsañsa muni?\nSUM SARNAQAÑATAKEJJ CHʼAMACHASIÑASAWA\nTaqeniw utat janïr mistkasajj espejot uñkatasipjje, ¿kunatsa ukham lurapjje? Cheqas suma isthaptʼata, suma peintʼata ukham sarañ munapjje. Ukampis ukanakat sipansa mayaw jukʼamp wakiskirejja. Kunjam jaqëktantï chuyma manqhasan ukajja, yanaptʼistaspawa, jan ukajj jan wali jaqeruw tukuyistaspa.\nGénesis 8:21 qellqatan akham siwa: “Jaqesti waynatpacha ñanqha lurañakpunwa amtaskejja” sasa. Ukhamajj jaqejj jan wali lurañ munir chuymanïtanwa, ukwa ukajj amuyayistu. Honrado jaqëñ munstan ukhajja, uka jan wali amuyunak contraw nuwasiñasa. Apóstol Pablojj jan wali amuyunakapampejj nuwasirakïnwa, ukatwa akham säna: “Chuymajj manqhenjja Diosan leyiparu wal munta, ukampis naya kipkanjja mayaw utjitu, kuntejj nayajj munkta uka contrawa, ukasti janchejjankkis uka juchan munañapawa, ukan katuntatarakïtwa” sasa (Romanos 7:22, 23).\nAmuytʼañataki, chuymasantï jan wali amuyunakajj utjani ukhajja, janiw uka amuyunakamp apayasiñasäkiti, antisas ukanak apanukuñatakiw chʼamachasiñasa. Janiw ukanakamp apnaqayasiñ munktanti, ukhamajj jiwasaw kunatï cheqäki ukanak lurañ amtjjañasa. Jan wali amuyunak apanukusajja, akapachankir jaqenak taypin honrado jaqëñ munataswa uñachtʼayañäni.\nTAQE KUNS CHEQAPARJAMAW LURSNA\nHonradöñatakejj taqe kuns cheqapar lurañaw wakisi. Ukampis akapachankir jaqenakajj ukanak lurañat sipansa, mayninakamp askit uñjayasiñ laykojj jan walinak lurapjje. Ukatjja, jan wali luratanakapajj walikïkaspas ukham amuyapjje. Uka toqet mä librojj akham siwa: “Taqeniw jan cheqapar sarnaqktanti ukampis honrado jaqëksnas ukham uñtʼayastanjja” sasa (The [Honest] Truth About Dishonesty). Ukampis ¿kunas cheqaparjam sarnaqañatak yanaptʼistaspa?\nOraqpachanjja, millón millón jaqenakaw Bibliajj suma yanaptʼanakanïtap amuyawayapjje. Bibliajj sum sarnaqañatakejj walja yanaptʼanakaniwa (Salmo 19:7). Aka toqenakanwa yanaptʼistaspa: familiana, trabajona, sum sarnaqañataki ukat Diosamp sum apasiñataki. Ewjjtʼanakapajj jichhürunakan yanaptʼaskakistuwa, leyinakapasa, yatichäwinakapasa, taqe kasta jaqenakaruw yanaptʼaspa. Jiwasatï Biblia liytʼañäni, ukarjam lupʼiñäni ukat ukarjam sarnaqarakiñäni ukhajja, taqe kuns cheqaparuw lurañäni.\nNiyakejjay jan walinak lurañ munir jaqenak taypin jakstanjja, sapüruw jan walinak lurañar wiytat uñjastanjja. Honradöñatakejj janiw Biblia uñtʼañaki wakiskiti, ukanakar atipjañatakejj Diosaruw yanaptʼap mayisiñasa (Filipenses 4:6, 7, 13). Ukhamatwa taqe kuns cheqapar lurañäni ukat kunatï cheqäki ukanaksa arjjatarakiñäni.\n¿HONRADÖSAJJ KUNA ASKINAKSA JIKJJATSNA?\nNayrïr yatichäwin parlaniwayktan uka Hitoshi chacharojja, honrado jaqëñajj wal yanaptʼawayi, ukhamatwa kawkhantï jan kʼariskaspa ukham trabaj jikjjatawayi. Jupajj siwa: “Wali kusisitaw jikjjatasjjta, trabajojjan janiw kʼarisiñamawa sasin sisjjapjjetuti, chuymajansa sumakiw jikjjatasjjta” sasa.\nYaqhepanakajj ukham sapjjarakiwa. Kunjamsa Biblian ‘taqe kunans sum sarnaqapjjam’ siski uka arunakajj yanaptʼawayi uk jichhajj mä qawqhanak uñjañäni.\nChuymasan sumakiw jikjjatassna\n“Kunapachatï 13 maranïkayäta, ukhaw escuelat mistusin lunthatanakampi chikachasjjäyäta. Niya taqpach qollqenakäjajj lunthatatkamakïnwa. Jaqechajjta uka qhepatjja, chachajampejj Jehová Diosan Testigonakapampiw Bibliat yateqañ qalltapjjta. Ukanjja, Jehová * Diosajj jan wali luririnakar uñisitapwa yateqapjjta, ukatwa ukanak jaytjjañ amtapjjayäta [Proverbios 6:16-19]. Ukat 1990 maranwa Jehová Diosan Testigopjam bautisasjjapjjta.”\n“Nayrajj utajan lunthatat yänakakiw phoqaskäna, jichhajj janiw ukhamäjjeti, chuymajan sumakiw jikjjatasjjta. Lunthatäkayäta uka maranakat amtasajja, khuyaptʼayatapat Jehová Diosar wal yuspärta. Jichhajj nayar uñjasajj Jupajj kusisjjpachawa, uk yatisajj sumakiw ikjjarakta” (Cheryl, Irlanda).\n“Mä alasirejj patronajar kʼarintañatakejja, qollqwa chilltañ munitäna, ukampis nayajj janiw uk munkayätti. Uk yatisajja, patronajajj akham sitänwa: ‘Diosamajj suma jaqeruw tukuytamjja. Aka empresan trabajitamajj wali askipuniwa’ sasa. Honradöñajj Jehová Diosan nayraqatapan qʼoma chuymanïñatakiw yanaptʼitu. Ukatjja, familiajarus yaqhanakarusa, ukham lurapjjañapatakiw yanaptʼaskta” (Sonny, Hong Kong).\n“Wali uñtʼat mä bancon pʼeqtʼirin yanapiripjamaw trabajta. Ukanjja, janiw jaqenakajj honradöpkiti qollqe laykojj kʼarisipjjakiwa. Waljaniw akham amuyapjje: ‘Qollqenïñ layku, mä jukʼa kʼarisiñajj walikïskiwa’ sasa. Ukampis honrado jaqëñajj kusisit jakasiñatakiw nayar yanaptʼitu, janiw uka jan walinak lurañ munkti. Patronajasa ukat yaqhanakasa, nayar confiyapjjetuwa ukatjja, jan kʼarisirïtajsa yatipjjarakiwa” (Tom, Estados Unidos).\n“Mä kutejj aljañ yänakaw trabajon chhaqäna, ukhamïpansti encargadojj kʼarisiñajj munäna, ukampis nayajj janiw uk lurkayätti. Qhepat lunthatanakar katjapkäna ukhajja, jan ukham luratäjat patronajajj wal yuspäritäna. Honradöñatakejj wal chʼamachasiñaw akapachan wakisi. Honradöktan ukhajja, mayninakajj confiyapjjestuwa ukat respetapjjarakistuwa” (Kaori, Japón).\nHonradöñajj sum jikjjatasiñataki, sumankañatakiw yanaptʼistu, ukat mayninakas respetapjjarakistuwa. Ukajj janit ¿wali askïki?\n^ tʼaqa 18 Diosan sutipajj Jehová satawa sasaw Bibliajj qhanañchi.


Venezuelarux janiw ch'amamp mantañax utjañapäkiti sasaw Lima Tamankirinakax sawiyapxi\nTantachäwinx Juan Guaidó jupas jikxatasiwiyarakiwa / Jamuqa: América Economía\nEvo Morales Jilïr Irpirix Lima Tamankirinakaruw Venezuelar jan ch’amamp mantañ utjañap amtapxatapat Twitteran jallallt’awiyi, Venezuela markachirinakpuraw aruskipt’asis askichasipxañapa sasaw mayamp sawiyi.\n“Lima Tamankirinakaruw arunttha, jupanakax Venezuelar ch’amamp jan mantapxañapatakiw amtawiyapxi. Jan ch’axwir markanakätanwa, jakañ yäqañax markanakasatak wakiskiriwa. Sistwa, saskaktwa: aruskipasakiw askichasispa” sasaw qillqt’awiyi.\nLima Tamax wasüruw tantachasiwiyi, ukanx Venezuela markachirinakaw jupanakpur askichasipxañapa, jupanakaw jan ch’axwas markap apnaqasipxañapa sasaw sawiyapxi. Estados Unidos markankirinakaw uraq manqha phäñanak munas jan walt’ayasipki sasaw uka marka irpirinakax sawiyapxaraki./RAR


Global Voices Aymarata » Threatened Voices Uñicht’ayañani (Yakhachat Arunaka) · Global Voices Aymarata » Print\nUñt'ayata/apkatata 27 lapaka phaxsi 2009 0:14 GMT 1\t · Qillqiri Edwin Quispe\nCategoria-naka: Citizen Media, Digital Activism, Human Rights, Libertad de Expresión, Tecnología, Anuncios, Perfiles de Blogueros\nJaniw kunawsas utxkanti internet tuqin qilqir jakinakaru yanqhachirinakaxa.\nKunalaykutix Internet apnaqirinakaruxa waljan markachirinakaw jilxatawayapxi, amuyunakap uñt’ayañataki ukhamaraki maynit maynikama Internet tuqita jikist’añataki. Mark irnaqirinakaxa ukarusti jak’at uñch’ukipxatayna kunjams lurapxi uka, jupanakasti kamachinak tuqi irnaqt’apxaspa, sasina, ukhamaraki yaqhip urasaxa q’arintasina. Uka kunkimpixa wali jan walinakwa lurapxi ukhamakasinxa walxan blog, online tuqiru qillqirinakaruwa katuntawayapxi mutuñ utanakar jist’antasina ukhamaraki arknaqasina jan ukasti jiwañaru puriyañkama. Yatiyawi apnaqirinakaxa aka online blog tuqinxa jichhurunxa mä 45% ukhawa taqpacha yatiyaw irnaqirinakatxa [en]  katuntatawa jikxatasipxi aka urakpachana.\nJichhurunakanxa, Global Voices Advocacy [en]  ukaxa mä machaqa sitio web sat Threatened Voices [en]  (arunak yankhachatanaka) uñstayatana ukatuqi qillt’añataki. Kunataki, akaxa yanapt’añatakiwa jan juk’ampi mark irptirinakata uñchukitañapataki ukhamaraki arknaqatañapataki ukhamana aka tuqi tuwaqasna ukataki. Ukaxa mä marka jamuqampi chimpuniwa ukhamaraki mä thakhi amuy kunkimpiwa lurata uka tuqisti turkakipt’snawa amuyunak jiwasakama yanapt’asiñataki uñacht’ayañataki yaqhachawinaka, katuntawinaka jiwas bloguerunak tuqita uraqpachana. Janiwa jiwasanakaki lurkañaniti jan ukasti yaqha tamanakampi junthaptasisina akniri tamanakampi incluyendo Comite de Protección a Blogueros [en] , Red Arábe de Información sobre los Derechos Humanos [en] , Reporteros sin Fronteras [en] , Human Rights Watch [es] , CyberLaw Blog [en] , Amnistía Internacional [es] , Comite de Protección a Periodistas [en] , Global Voices Advocacy [en] .\nWali ch’amawa Chiqa yatiyawinak Bloguerunakxat Jikxatañaxa ukhamaraki online Qillqirinakaru yankhachawinakatxa.\nNayriri, uka yaqhachawinakaxa utjiwa jamasa tuqi ukaxa mä jan wali lurawiruwa kutikipi qhanañatakixa, janiw mä qawqha urunaka makipkisa ukhat utxarakikiwa arknaqatanakaxa, jist’antatanaka aka yatiyawinak amnaqirinakaruxa, akniri markanakana Egipto ukhamaraki iran markana, uka yakhachatapasti wali jan amuykayawa.\nPayiri, utxiwa mä jan wali amuyt’awi aka bloguirunaka tuqita. Waljani yatiyawinakat yatxatat jaqinakawa sarapxi Online, Blog uka tuqiru arst’asiñataki jan kuna tuwaqawimpi arst’asiñataki, ukhamana jaytanuqasa nayra thak amuyt’awinaka. Waljaniw aka ciber – disidentes uñtatanakawa China, Tunéz, Vietnam ukjamaraki Iran markanxa, janiw Blog sapankirinakax utxkiti. Yaqhip pachanakanxa, Bloguirunakaxa uñxasipxiwa yanqhachata jist’antata uka qillqa lurawinakapata jan jupanakan thakip kamachinakap tuqi luratätapata, uka janir jupanakax uñanchayapki ukhatphacha.\nUka jan wali amuyawix wali ch’amwa tukuyi, ukjamasti aka tuqi jan kuna tuwaqawimpi arst’asirinakaxa aka online tuqitxa, jiwasaxa taqituqitwa pursnaxa tamacht’asiñaru ukata tuwaqasiñataki uka jan wali lurawinakata bloguerunak tuqi, nayrapachanxa janiw ukaruxa amuyu churkayatanti.\nGlobal Voices [es]  tuqinxa irnaqapxiwa qillqirinaka, qhanstayirinaka, arut ar jaqukipirinaka, jupanakax yanapt’apxistuwa wali yatxatatañataki uka jan wali yanqhachawinakata ukhamaraki arst’asiñ tukita. Aka Threatened Voices [en]  tuqitxa lurañ munaptwa uuñicht’ayañ aka tuqi kunjamasa sarayataski jan ukasti kuna jan walinakach utji aka qillqirinak tuqi [en] . Ukatxa wali qhitis yatxatatañapataki kunas lurasiskixa ukata.\nJawst’ayatapxtawa taqini qhitinakatix yanqhachata uñxasipkta ukanakaru, ukatxa yanapt’asiñani [en]  ukhamaraki uñstayañani kawknirinakatix chhaqtayatapxi, taripatapxi masisanakaru uka, ukatxa thaqañani yaqha kasta lurawinaka, ukanaka uñstayañataki. Ukatxa chikachasiñani aka online tuqina uka yanqhachatanakaru antutnuquñanakapataki.\nUka thaqinxa, yatiqañaniwa kunawsas, kawkhansa, bloguerunakax yanqhachata jiqhatasipxi urakpachana uka, ukxa jiwaspachaw yatiykipt’asiñanixa, yatiyawinak apnaqirinakampi, yatiyawinak thaqhirinakampi, ukjamaraki luririnakampisa, taqini irnaqañani aka Internet tuqinxa kawkhantix khitis arst’asiña munchispan jupaxa arst’asispan ukjamaraki Blogueru yanqhachatanakax jan armt’atañapataki.\nAka arunak Tweetea, bloquea, Facebook qhanañchañx yanapt’asipxakiñaniya, Threatened Voices [en] ! Uk tuqit parlasa.\nURL to article: https://aym.globalvoices.org/2009/11/116\n 45% ukhawa taqpacha yatiyaw irnaqirinakatxa [en]: http://cpj.org/imprisoned/cpjs-2008-census-online-journalists-now-jailed-mor.php\n Global Voices Advocacy [en]: https://advocacy.globalvoicesonline.org/\n Comite de Protección a Blogueros [en]: http://committeetoprotectbloggers.org/\n Red Arábe de Información sobre los Derechos Humanos [en]: http://www.anhri.net/en/\n Reporteros sin Fronteras [en]: http://www.rsf.org/\n Human Rights Watch [es]: http://www.hrw.org/es\n CyberLaw Blog [en]: http://cyberlaw.org.uk/\n Amnistía Internacional [es]: http://www.amnesty.org/es\n Comite de Protección a Periodistas [en]: http://www.cpj.org/\n Global Voices [es]: https://es.globalvoicesonline.org/\n uñicht’ayañ aka tuqi kunjamasa sarayataski jan ukasti kuna jan walinakach utji aka qillqirinak tuqi [en]: https://threatened.globalvoicesonline.org/submit\n Threatened Voices [en]: https://threatened.globalvoicesonline.org


Honduranx dengue usumpiw jan walt'asipki, 44 jiwataw utji\nUtanak jiq'ichsusipki (Jamuqa: teleSUR)\nHonduranx jank’ak yanapt’añatakiw irnaqañ amtawiyapxtha, denguempiw walja markachirinakax usuntasipki, jichhakamax 44 jiwataw utji, 115 usutaw utjaraki, sasaw tata Juan Orlando Hernándezax arsuwiyi, jupaw uka markan Jilïr Irpiripaxa.\n298 municipionw jank’ak yanapt’añatak irnaqatäni, 18 departamentona; uka chiqanakanw Aedes aegypti jañux utji, uka jañuw dengue laq’x apnaqaraki sasaw mama Alba Floresax arsuwiyi, jupax uka markan K’umar Jakañ Uñjir Kamanaparakiwa.\n“Taqi marka irpirinakamp jan marka irpirinakampiw” usu q’ipkatir jañu tukjañatakix irnaqañäni sasaw jupa mama kamanax arsuwiyi.\nHernández Jilïr Irpiriw jank’ak yanapt’apxam sasin sapxitu, ukatw ukham irnaqasipktha sasaw sawiyi.\nAka marax, 5.332 markachiriw denguemp usuntat utjawiyi, wila saraqayir dengue usüki ukamp usuntatanaka, ukampix jaqix jiwaspawa, 10.074 usutaw uñt’atäki uka denguemp usuntatanakarakixa, ukhamw k’umar jakañ uñjir irpirinakax yatiyawiyapxi.\n44 markachiriw uka usump jiwxapxi, 35 jiwataw uka usumpit jiwapx janich ukax yatxatañäski sasaw tata Gustavo Urbinax arsuwiyi, jupax usunakat yatxatirirakiwa.\nYatiqañ utanakampin yatiqañ utanak jak’anakampinx yatichirinakamp yatiqirinakamp yatiqirinakan tayka awkinakapampiw jañux jakki ukja chiqanak pichsupxani sasaw irpirinakax yatiyawiyapxi./RAR


Juan 2 - Holy Bible [Aymara Bible 1997] - (Juan 2)\nQuimsüru pasatatsti mä casarasïwiw utjäna Caná marcana, Galilea tokena. Jesusan taycapajj ucancaraquïnwa,\nJesusasti discipulonacapamp cuna uca casarasïwiru jawsayataraquïnwa.\nVino tucusjjepansti Jesusan taycapajj juparojj sänwa: —Janiw vinopajj utjcjjeti —sasa.\nUcampis Jesusajj taycaparojj sänwa: —Warmi, ¿cunatsa nayarojj uc sista? Janïraw horasajjajj purinquiti —sasa.\nUcampis Mariajj sirvirinacarojja sänwa: —Cuntejj sapcätam jupajj uc lurapjjam —sasa.\nSojjta wacullanacaw kalat lurata utjäna, judionacan cultonacapan k'omachasïwinacaparjama. Sapa wacullarojj mä quimsakallk tunca, jan ucajj patac litrjamaw umajj mantäna.\nJesusajj sirvirinacarojj sänwa: —Aca wacullanacaru umampi phokharayapjjam —sasa. Jupanacasti phokharayapjjänwa.\nUcjjarusti Jesusajj saraquïnwa: —Jichhasti apsupjjam mä juq'ita, ucatsti casarasïwi sarayirin ucaru apapjjam —sasa. Jupanacasti apapjjänwa.\nCasarasïwi sarayiristi umjj mallt'änwa, umasti vinoruw tucjjatayna. Janiraquiw cawquit jutataps yatcänti, ucampis sirvirinacapajj sumwa yatipjjäna um apsunipjjatapa. Casarasïwi sarayiristi, casarasiri waynaruw jawsayäna.\nUcatsti saraquïnwa: —Takeniw nayrakat suma vino sirviñ yatipjje, cunapachatejj jawsatanacajj vino umsjjapjje, ucjjaruw jan suma vinöc ucjja umapjje. Ucampis jumajj jichhacamaw suma vinjja imatätajja —sasa.\nAcanac pasjjepansti Jesusajj sarawayjjänwa Capernaum sat marcaru, taycapampi, jilanacapampi, discipulonacapamp cuna; uca marcanjja mä kawkha uruw kamarapjjäna.\nJudionacan Pascua fiestapajj niya jac'äjjatap laycojja, Jesusajj Jerusalén marcaruw sarawayjjäna.\nTemplo mankhansti jicjjatänwa vacanaca, ovejanaca, palomanaca aljiri, uqhamarac kollke troquirinacsa.\nUc uñjasinjja, Jesusajj mä chicot waquicht'asisina, takeniruw templot alissüna ovejanacapamp vacanacapamp chica. Kollke troquirinacan kollkenacaps pamparuw willtaraquïna, uqhamarac mesanacaps jakonucuraquïna.\nPalomanac aljirinacarusti saraquïnwa: —¡Acat ucanac apsupjjam! Awquejjan utapjja jan mä khathur uñtat tucuyapjjamti —sasa.\nDiscipulonacapajj uc ist'asinjja amtapjjänwa Kellkatan aqham siri: “Utamar munañaw tucuntitu” —sasa.\nUca pasatatsti judionacajj jisct'apjjänwa: —¿Cuna munañampitï acanac lurcta ucatjja uñachayapjjetasmati? —sasa.\nJesusasti saraquïnwa: —T'unthapipjjam aca templo, nayasti quimsürunwa machakat sayt'ayä —sasa.\nJudionacasti ucjjarojj sapjjaraquïnwa: —Pusi tunca sojjtan maranwa aca templo lurañjj tucuyapjje, ¿jumasti quimsürun sayt'ayasmati? —sasa.\nUcampis cawquïr templottejj Jesusajj parlcäna ucajja, jupan janchipänwa.\nUcatwa, cunapachatejj Jesusajj jiwatat jactjjän ucqhaw discipulonacapajj amtapjjäna aca arsutapa, Kellkatarus “chekaw” sapjjaraquïnwa, uqhamarac Jesusan arsutanacaparusa.\nCunapachatejj Jesusajj Jerusalén marcanccäna Pascua fiestanjja, waljaniw jupar iyawsapjjäna milagronac luratap laycu.\nUcampis Jesusajj janiw jupanacar alcatascänti, jupajj takeniru uñt'atap laycu.\nJaker uñt'añataquejj janiw qhitin yatiyatäñasa waquiscänti, jan ucasti jupa pachpawa yatïna jaken chuymapa.


SUXTA TUNKA KIMSANI MARANAKA JACH’A MARKA ORIGINARIA VIACHA PHUQHANI – El Alto es Noticia\n29 mayo, 2017 Viacha-El Alto\nEl Alto ,29 Mayo (EAN).- Aka kimsa tunka urunaka maykipkipana llamayu mayo phaxsita jach’a marka originaria Viacha suxta tunka kimsani maranaka ut’asitapata phuqhawayani. Ut’asiwayataynawa khaya mä waranqa llatunka pataka phisqha tunka pusini marana, akhama sutimpi “Sub Central Provincial” ukasti Central Obrera Boliviana ukana chikañchatanwa\nJichhurunakaxa aka jach’a markaxa walja markachirinakanixiwa ukampisa suxta tunka ayllunakaniwa ukatsti wali qamasani markawa, ukampisa nayriri jiliri irpirixa Qullana Norte Viacha markatanwa ukhamarakiwa Federacion Departamental Tupaj Katari La Paa ut’ayawayana, ukaxa chinuqa enero phaxsina mä waranqa llatunka pataka paqalqtunka kimsaqalquni marana ukhama utjawayana Ukatxa aka markanxa chiqasa kunaymana ayllunakanxa uywampi yapumpi ukhamawa qamasipjixa, mä juk’akiwa yapuchawixa utjixa.\nJichhaxa aka ut’asitapa amt’añatakixa kimsa tunka urunakakipana aka phaxsina chiqasa mä aski wakichawimpiwa chikañchayatani. Ukanxa sapa ayllunakawa kunatixa thuqt’awinakapa ukhamaraki isisiwinakapa uñacht’ayapxani. Aksa tuqitxa qillqiri mallku jach’a Marka Originaria Viacha tuqinkiri Marcial Canaviri jilataxa siwa “ jawillt’ataptawa aka jach’a amtawina mä wawaru tukt’asina qamart’añataki”.\nDepartamento de La Paz tuqina yapuchirinakaxa mercado santa rosa sutini utana achunaka aljapxani\n9 mayo, 2017 José Luis


Hebreos 13 - Holy Bible [Aymara Bible 1997] - (Heb 13)\nMaynit maynicama jilapurjama munasipjjam.\nAmtasipjjaraquim presonacata, jumanacajj jupanacampïpcasmas uqhamäpjjam. Amtasipjjaraquim qhitinacatejj chhojjriñchjatäpjje ucanacatsa, jumanacajj uqham t'akhesir janchinïpjjaractawa.\nJesucristojj pachpaquïsquiw wasürusa, jichhürusa, wiñayasa.\nJaniy yakha jan uñt'cay yatichäwinacampejj apayasipjjamti. Waquisiwa chuymanacasaru munasir Diosan ch'amap catokañasajja, mank'añataquejj cunayman leyinacas utjchi ucasa. Take aca leyinacajja janipuniw cuna ascsa lurcänti arquirinacaparojja.\nJiwasanacan sacrificiosajj mayjawa, ucatjj janiw “mank'am” satäquiti uca nayra santuariot mank'eri sacerdotenacarojja.\nJudío jilïr sacerdotejj animalanacan wilapwa api kollan chekawjaru mä ofrendjama juchanac apakañataqui, ucatsti uca animalanacan aychapjja campamentot ankanwa naqhantayapjje.\nSarapjjañäniy campamentot ankäjjaru Jesusjama jan qhitins yäkata cunjämtejj Jupajj t'akhesiwaycän uqhama.\nAca orakenjja janiw wiñay utjir marcajj utjquistuti, jan ucasti thakasctanwa cawquïr marcatejj jutcani uca.\nUcatpï Diosarojj yupaychañasaquipunejja Jesucristo toke. Aca yupaychañawa suma sacrificiot churañasajja, lacanacasampi yupaychañäni.\nJumanacatjj mayipjjaracsmawa oracionanacamana, Diosajj janc'ac wasitampi jumanacamp jiquisiyañapataqui.\nSumancañan Diosajj Jesucristorojj jiwatanac taypit jactayi. Uca Jesucristosti ovejanacan jach'a awatiripawa, wilapampiwa wiñay arust'äwipjja arsuwayi.\nDiosasti jumanacarojj k'om tucuypan, sumaquiraqui take cunansa, munañapa lurasiñapataqui, jiwasampisti cuntejj lurañ munqui uc luristpan, Jesucristo toke. ¡Jesucristojj jach'achatäpan wiñayataqui! Uqhamäpan.\nJilatanaca, achict'apjjsmawa llamp'u chuymampiqui aca ewjja arunac catokapjjañama, mä jisc'a cartacwa kellkt'anipjjsma.\nYatipjjaraquim Timoteo jilasajj niya carcelat mistjjewa. Janc'aquitejj purinini ucajj nayamp chicwa irpanï jumanacar uñjiri.\nAruntapjjaraquim take irpirinacamaru, uqhamarac jilatanacarusa. Italianquirinacajj aruntanipjjaractamwa.\nDiosajj qhuyapayasiñapa take jumanacjjaru churanpan.


España: Valencia markanx yatiqirinakar yanqhachañax utjaskakiwa · Global Voices Aymarata\nJaqukipäw uñt'ayata/apkatata 27 Anata phaxsi 2012 8:23 GMT\nAka blog ullart'apxañäni English, Français, Português, русский, Italiano, Ελληνικά, Dansk, Svenska, Malagasy, 繁體中文, 简体中文, Español\nMä qawqha urunak yaqhachatakasin makipansti Yatiqirinakax aka Instituto Lluis Vives de Valencia ukan, pallapallanakamp wasitat lawanakamp jawqjat yanqjachatax uñxasipxarakikiwa, kunalaykutix jupanakax pallapallanak jan wali yaqjachawip uñjasisinwa saykatapxi jan yaqhachasina. Jichhaxa, aka yaqjachawinakax jayp’u tuqiruw qallti waljan yatiqirinakar katurasina.\nPächpa Vallenciankiri Antonio Moreno pallapalla irpir tätaw, arst’i arkatirinak tuqi mayxa « yaqjachirinakar uñxasxama «, akanakaxa 12ni, 17ni maran yatiqiri wayananakawa secundaria tuqina. Maysatuqitsti #15m markachirinakax ratukiw pallapallanakan jisq’a yatiqirir maxtall wawanakan yanqjachatatapatx yatiyapxi sasinaukjamarus mayipxarakiw yataxatatañapa ukampirus sapxarakiw jaytxapxpan mark amnaqirinakax sasina kunalaykutix yatiqir wawanakar pallapallanakan wali yanqjachawinakap uñjasina.\nMä 400ka jach’a yatiqañ utan valencia yatiqiri waynanakaw jist’antasipxi, pallapallanakaru arkatasina yaqjachawinakapata, decana mamaxa jach’a yatiqañ utarux janiw pallapallanakar mantaykiti kunalaykutux jupanakax yatiqirinakar arksuñ munapxana, Autonomia universitarioru arxatirxama.\nAka lurawinak uñxañ munstaxa, uñjasmawa #PrimaveraValenciana uka\nEspaña markanxa: “utjaphistuwa p’iqixa, munaptwa taqikunasa chiqarxam uñxatañapa”\nJaqtapxiwa mä taripawxama 11ni maranak jan markana magistradxama mantañapataki.


Áfricataki paqallqu maravillas naturales ukatak chhijllasa · Global Voices Aymarata\nJaqukipäw uñt'ayata/apkatata 20 Jallu qallta phaxsi 2012 15:09 GMT\nAka blog ullart'apxañäni Français, Español, Malagasy, русский, Català, Nederlands, Italiano, বাংলা, polski, Swahili, 繁體中文, 简体中文, 日本語, Ελληνικά, English\nÁfrica markan jaqinakax chhijllapxaspaw paqallqu kust’at maravillas naturales utjki jallukanakataki, ukatw mä atipasïw maran mäkut mistsu. Ukat jichhakamax [en] nayraqataruw chhijlläwinx jiltataski. Aka atipt’äwix global Seven Natural Wonders [en] (Siete Maravillas Naturales) ukan yanapt’apamp wakicht’atawa, jichhatpachax tunka payan chaqanakaw taqpach suyu africanonakatak mayacht’ata.\nDelta del Okavango ukax delta manqhajax uraqpachats juk’amp jach’awa, jallu umampiw Okavango jawirar phuqhantata. Namibia markan irpiripax mä taypi hidroeléctrica uk lurañ amti, Okavango jawiran uma sarir askikipt’ayañataki, ukat ecologistanakax delta ukana fauna ukat flora jallukaruw amta wakichäwix jan walt’ayasp sapxiwa.\nAvenida de los Baobabs [en] ukan thakhipax willkajalanta Madagascar uksankiwa, Menabetuqina, Morondava ukat Belon'i Tsiribihina jalluka taypina. Baobabs ax kimsaqallq patak maranakaniwa, chiqtiw alayaru niya kimsa tunka ukha, ukat ukan jakirix sapakamakiw Madagascaran utjapxi. Jichha qhipa maranakanx yatiyäwinakankanwa, uka munti ch’uminx nina nakhtäwiw yanqhachana, ukjkamat walja quqanaka ukat jicha ayrut jacha quqanakas qala nakhantat uñjasi\nTsingy de Bemaraha Melaky uksanxTsingy Bemaraha ukax reserva natural ukhamawa, akasti niya jak’a Madagascar uksa willkajalanttuqinkiwa. Aka parkix UNESCOn Patrimnio de la Humanidad ukjam sutimp uñt’ataxiwa, ukan nayrïri uñacht’äwipax qalakam ch’umi jallukjam sutiniwa, ukasti ariptayata lapiaces ukanakaw uma manqhan thayamp utjayas utt’ayapxi, jallukanakaw bosque de piedras ukan utji.\nRoca Zuma ukax mä monolitowa ukat 725 ukha chiqti, akasti Negeria thakhina Abuya uksan jikxatasi.ukatxa, aka thakhix “Puerta de Abuja” ukjam sutimp uñt’atawa».\nAldabra Aldabra ukax uraqpachan payïri jach’a isljam uñt’atawa, ukat Seychells jallukataypinkiwa. Adabra ukax niya chiqpachax jaqina mantañapatx qhisphiyataxiwa, ukanx jillpachax jach’a tortuganakaw [en]uraqpachan uka uraqin jakasipxi.\nÁfricana Kilamanjaro uka wali jach'a qulluwa África markana, aka uraqpachan uka qulluw juk’am patanki 5895 ukja chiqtasa jan khithits sariri. Ukat jichhax juk’atjam aka chhullunkhayata Kilimanjaro ukax juch’usaptaski, ukhamats uka kikiparakiw maya khunu chhullunkhayatanakax aka uraqpachan qhipartaski. Jichhakamax kunjams Kilimanjaro saraski ukjama, ukatxa, päwaranqa pätuk payani, ukat päwaranqa kimsa tunka kimsa ukha maratx janjamakiw khunu chhullunkhayatax utxkaspati.\nCráter del Ngorongoro Ngorongoro uka sanq’a piyax jach’a mulxt’as phaller qulluwa, ukasti askinjam sum Arusha willka jalanttuqin uñjataski, Macizo del Ngorongoro ukax Tanzania uksatuqin jikxatasi. utatx África Oriental uksan sanq’a p’iyanx Fauna ukat flora ukat niya taqi kunayman jakirinakaruw qurpachi, ukat niyapuni 25000 ukja uywanakay sanq’a p’iyamanqhanx utjapxi.\nCataratas Victoria , ukax Zambia ukat Zimbabwe qurpasinkiwa, ukanakasti paqallqu maravillas naturales uraqpachan utjk ukatak nä ajllitajapxiwa.\nBlyde jawiran phallirix Mpumalanga utt’atawa, ukat Drakensberg uka araxanjam jikxatasi. Tunka suxta millas(26 kilómetros) chikankut chiqt’i, ukat päwaranq phisqapataka pies (762 mts)ukja mik’ayat utt’ata. Kañun ukax jilpachax wila ch’allat utt’atawa.\nHola Esteban, quiero felicitarte por tus traducciones que son tan comprensibles, me gusto mucho después de editar estaba leyendo una y otra vez sobre los siete maravillas naturales de África, que son muy interesantes.\n20 Jallu qallta phaxsi 2012, 9:28 pm


Éxodo 39 QA97 - Sacerdotena Tatitumpi Jiquisiñ Carpana - Bible Search\nSacerdotenacan isinacap lurapjje\n1Sacerdotena Tatitumpi Jiquisiñ Carpana lurañanacapa phokhañapataquisti isjja lurapjjänwa azul telata, wila morado telata, wila telata. Uqhamarac Aaronan yakha horasataqui isinacapsa lurapjjaraquïnwa cunjämtejj Tatitojj Moisesar siscäna uqhamarjama.\n2Efod sat isisti korita, azul telata, wila morado telata, wila telata, uqhamarac lino sat hilo c'anthitata luratänwa. 3Ucjjarusti placanacaracwa korita martillonacampi lek'suta lurapjjaraquïna, ucsti hilonacjam qhuchhunokasinwa ch'ucuntapjjäna azul telanaca mankheru wila morado telanacaru, wila telanacaru, uqhamarac lino sat hilonacaru suma bordatjamäñapataqui. 4Efod sat isisti, purap thiyaru catuñanïnwa mayaru ch'ucthapita. 5Ucjjarusti luraraquïnwa mä cinturona efod sat isi chinthapiñataqui, uca cinturonasti luratänwa korita, azul telata, wila morado telata, wila telata, lino sat hilo c'anthitata; cunjämtejj Tatitojj Moisesar siscäna uqhamarjama.\n6Uqhamarac ónice sat kalanac lurasinsti kori patjjaruw catjjaruyäna, ucarusti Israelan wawanacapan sutinacapwa uchapjjäna mä sellöcaspas uqhama. 7Ucjjarusti Bezaleel chachajj efod sat isin callachipa patjjaruw ucharaquïna, uqhamata Israelan wawanacapajja amtatäñapataqui, cunjämtejj Tatitojj Moisesar siscäna uqhamarjama.\n8Ucjjarusti pectoral sataracwa lurapjjaraquïna suma bordata efod sat isjama korita, azul telata, wila morado telata, wila telata, lino sat hilo c'anthitampita. 9Aca pectoralasti paya ekthapitänwa, puspacha thiyapasti igualaquïnwa, pä tunca payan centimetroncama. 10Uca patjjarusti uchapjjaraquïnwa pusi seke suma kalanacampi. Nayrïr sekensti aca kalanacänwa: mä crisólito, mä topacio, mä esmeralda; 11payïr sekensti: mä granate, mä zafiro, mä jade uca kalanacaraquïnwa. 12Quimsïr sekensti: mä jacinto, mä ágata, mä amatista sata kalanacaraqui. 13Pusïr sekensti: mä topacio, mä ónice, mä jaspe sat kalanacaraqui. Ucampis take aca kalanacasti kori patjjarcam catjjaruyatänwa. 14Kalanacasti tunca payanïnwa, ucar uchatänwa Israelan tunca payan wawanacapan sutinacapajja. Ucampis sapa maya kalaru uchatänwa sapa maya tribun sutinacapajja mä selljama.\n15Ucjjarusti pectoral sat isi patjjarojja kori cadenanacampiw catjjaruyapjjaraquïna t'ullct'ata cordonäcaspas uqhama. 16Uqhamarac lurapjjaraquïnwa korita pä catjjaruyañanaca, pä argollanacampi. Uca korit lurat argollanacsti pectoral sat isi amsta purap thiyaruw catjjaruyañataqui uchapjjäna. 17Ucjjarusti paypach argollanacatwa korit lurat cadenanacjja catjjaruyapjjaraquïna; 18paypacha cadenanacan tucuyanacapsti catjjaruyapjjaraquïnwa, callachi pataru kalanac apañäquis ucaru. Uqhamaraqui efod sata isin nayräjj catuyañaparu chincatata. 19Ucjjarusti lurapjjaraquïnwa yakha pä argollanaca korita, ucsti uchapjjaraquïnwa pectoral sata isi aynach thiyaru efod sat isjjaru. 20Ucampis pä argollanacampwa korit lurapjjäna ucsti uchapjjänwa efod sat isin nayräjja catjjaruyañaparu, mankhëjja tokeru, ch'ucu thiyaru efod sat isin cinturonapat amstäjjaru. 21Ucatsti pectoral satan argollapampita uqhamarac efod satan argollapampitjja mä morado cordonampiw chinthapipjjäna, uqhamata pectoral satajj efod satan cinturonapat amstancañapataqui jan jithekasa, cunjämtejj Tatitojj Moisesar siscän uqhamarjama.\n22Efod sat jach'a capa issti lurapjjaraquïnwa morado hilot sawuta telata. 23Uca capan cuello thiyanacapasti suma q'illpt'asa ch'ucuratänwa suelat lurat chalecjama, jan ch'iyjtañapataqui. 24Uca capa isi thiyanacarusti bordaquipapjjänwa granadjama morok'onaca azul telanacampi, wila k'ellu telanacampi, wila telanacampi, lino sat hilo c'anthitampi. 25Ucjjarusti lurapjjaraquïnwa campanillanaca koritcamaqui. Ucsti uchapjjänwa granadjama morok'onac luratanacampi mayquipa takpacha capa isi thiyanacaru, 26Ucanacsti aqhamwa uchapjjäna: mä campanilla, ucjjarusti mä granada, yakha campanilla, ucjjarojj mä granada uqhama takpacha capa isi thiyanacaru, uqhamata uca isini Tatitur loktañanaca lurañapataqui, cunjämtejj Tatitojj Moisesar siscäna uqhamarjama.\n27Ucjjarusti lurapjjaraquïnwa túnica sat isinaca lino sat suma hilonacata Aaronataqui uqhamarac wawanacapataquisa mä suma p'itirin p'itata. 28Uca quipcaraqui turbante, tocado sat p'ekeru uchasiñanacsa, calzoncillonacsa lino sat hilo c'anthitatwa lurapjjaraquïna. 29Uqhamarac cinturonsa lino sat hilo c'anthita azul telata, wila morado telata, wila telatwa suma bordata uqhama lurapjjaraquïna, cunjämtejj Tatitojj Moisesar siscäna uqhamarjama.\n30Ucjjarusti lurapjjaraquïnwa mä placa koritcamaqui, uca placajja uñacht'ayañapataqui Tatitur loktat sacerdotëtapa, ucatsti uca placarojj mä sellöcaspas uqhamwa lurapjjäna, ucatjja ucaruw uchapjjäna “Tatitur catuyatawa” sasa. 31Ucjjarusti mä morado cordonwa uchapjjäna uca placa catuyañataqui, turbante amsta tokeru. Cunjämtejj Tatitojj Moisesar siscäna uqhamarjama.\nTatitumpi Jiquisiñ Carpa luraña tucuyjjapjjatanacapa\n32Tatitumpi Jiquisiñ Carpa lurañasti tucuyatäjjänwa. Israelitanacasti take cunanacsa suma phokhata lurapjjäna cunjämtejj Tatitojj Moisesar siscäna uqhamarjama. 33Jupanacasti tucuyasinjja Moisesaruw catuyjjapjjäna Tatitumpi Jiquisiñ Carpjja take yänacapampi, ganchonaca, tablanaca, ayjjata morok'o lawanaca, postenaca, tacnokañanacamppacha, 34uqhamarac utachañataquisti oveja lip'ichinacjja wilaruw teñipjjäna, uca quipcaraqui tejones sat animalanacan lip'ichinacapsa, uqhamarac arca imt'qui uca velsa; 35arcsa, lawanacapamppacha callañataqui, tapapampi cuna. 36Mesjja take yänacapampi, uqhamarac Tatitun nayrakatapancqui uca t'ant'sa. 37Candeleronacsti koritcamaqui lurapjjäna, uqhamarac nina akayañataqui lamparanaca, ucampis lamparanacajj suma yäpar ucht'atäñapänwa. Uca quipcaraquiwa take yänacapsa lurapjjäna, aceitsa uchapjjaraquïnwa nina naqhayañataqui. 38Ucjjarusti lurapjjaraquïnwa altarjja koritcamaqui aceite loktañataqui, suma k'apquir incienso, cortina uca carpar mantaña puncutaqui. 39Uqhamarac lurapjjaraquïnwa mä altara bronceta rejillanacapsa broncetaraqui, jach'a morok'o lawanacsa callañataqui, take yänacapampi, uqhamarac ampar jarisiña tinajsa cayupamppacha uca patjjar tinaja uchañataqui. 40Lurapjjaraquïnwa patiotaqui cortinanaca, poste lawanacapampi, poste tacnokañanacamppacha, cortina patio puncutaqui, cordonanaca, patiotaqui ch'acurunaca, take yänaca uca carpan Tatitur loktañanaca phokhasina apnakañataqui, uqhamarac Diosampi Jiquisiñ Chekan apnakañataqui. 41Carpan lurañanaca phokhañataquisti isjja lurapjjänwa, sacerdote Aaronataquisa suma isinacjja lurarapipjjänwa. Uqhamarac wawanacapataquisa sacerdote isinacjja lurarapipjjaraquïnwa.\n42Israelitanacasti take cunanacsa lurapjjänwa cunjämtejj Tatitojj Moisesar luram siscäna uqhamarjama. 43Ucampis cunjämtejj Tatitojj siscäna uqhamarjama lurapjjatanacapa uñjasinsti Moisesajj jupanacarojj bendicïnwa.


Palla pallanakax Altu Patan jark'antat thakhinak jist'arawiyapxi\nAltu Patan thakhinak jist'arkasa (Jamuqa: BTV)\nAltu Patanx yaqhip thakhix jark’antataw chharminthix uñstawiyi, manq’ananak apanir k’añaskunakax janiw mäkhipaniñ atipkänti. Jach’unakamp palla pallanakampiw uka thakhinak pichsuñatakix puriwiyapxi.\nJach’unakax kawkhanti thakhx jark’antasipkän ukjaruw jak’achasiwiyapxi, thakhi jark’antirinakast qalampiw jupanakar jaqxawiyapxi, ukatx jaltawayxapxiwa sasaw Liceth Quisbert yatiyirix yatiyaniraki. Ukatatx, yaqhip thakhi jark’antirinakaruw katuntawiyapxaraki.\n“Ch’axwañ munapxi, janiw ukx yäqapktti. Janiw yäqapxätati, janiw jachayir jiwq’x antutapxätati sasaw Altu Pata p’iqichirix sapxitu, yatitäk ukhamarjam sarnaqañataki” sasaw tata Freddy Valdax arsuwiyi.\nPusi qutuw Vela sutin chakampir San Roquempir thakhinak jist’arir puripxtha sasaw qhananach’awiyi.\n“Ukham lurapxatapatx jan Covid-19 usump piykatatanakax jilxattaspati” sasaw arsuwiyi.\nWasürux Movimiento Al Socialismo (MAS) ukankirinakax chhijlläw utjañapatakix “q’uxu q’uxunakamp sartasiñäni” sasaw sawiyi. Ukhamïpanw uka tamankirinakax thakhinak jark’antañ amtawiyapxi, altu Patanx mä jaqi q’ipir k’añaskurus tutukxatawiyapxarakiwa./RAR


Global Voices Aymarata » Chile: “Dicom ukanktwa”: Machaq waraqt’äwi aka maynin qillqt’atapata · Global Voices Aymarata » Print\nJaqukipäw uñt'ayata/apkatata 11 lapaka phaxsi 2012 12:12 GMT 1\t · Qillqiri ONGDD (es) ukan jaqukipiri\tJuan Arellano, Martha Valencia Intimayta\nCategoria-naka: Latin America, Chile, Citizen Media, Derecho, Libertad de Expresión\nNota: Aka qillqatax akhamanwa nayrir lurt’aw uñacht’ayata  web de Derechos Digitales ukana.\nNota de la inglés arur jaqukipiriwa : Dicom  ukax agencia de reporte crediticio  sutimp uñt'ata Chilinkir Equifax [en]. La frase “Dicom ukankasktwa” akax jilpachax Chilinunakan apanaqt’atawa ukhamat mâ uñacht’aw jan utjkix uk uñacht’ayañataki.\nWaraqtäwtuqi Akatuqinktwa Dicom ” wali askiw kunjams lupt’an ukatuqit arustipañaxa, pâ lurawinaka tantachañaxa: masa tuqitxa, Equifax, Dicom ukan jaqipaxa, apnaqiritapat jaqsuña unapxi estoyendicom.cl, kunalaykutix uñacht’aw waraqt’awix uñch’ukir jaqinak apaqchispa uka waraqt’aw juririru. Maysa tuqitx, aka Impristuqitx“Estoy en Dicom” utjchisph suti qillqt’at aka irnaqir Equifaxtuqita.\nUka machaq waraqt’awixa #NoTemasaInternet , waraqt’awiw lurt’irinakax “Estoy en Dicom”kunats jan intirnettuqir apkat’takix sapxituwa, kunalaykutix Equifax yant’atapatxa, kunfiyt’atapxiw khuskhak arst’asiñataki.\nURL to article: https://aym.globalvoices.org/2012/11/4886\n nayrir lurt’aw uñacht’ayata: http://www.derechosdigitales.org/2012/09/04/estoy-en-dicom-nuevo-video-sobre-derechos-de-autor-y-libertad-de-expresion-en-notemasainternet/\n Nota de la inglés arur jaqukipiriwa: https://globalvoicesonline.org/author/silvia-vinas/\n Akatuqinktwa Dicom: http://estoyendicom.com/


Victoria Tinta Quispe · Achuqa phaxsi 2013 · Global Voices Aymarata\nVictoria Tinta Quispe · Achuqa phaxsi, 2013\nQhipa qillqatanaka Victoria Tinta Quispe Ta Achuqa phaxsi, 2013\nLatin America 24 Achuqa phaxsi 2013\nVenezuela markan Indígena Jach'a Yatiqañ utan mä yatiqirjamax kunjamasa? Departamento de Educación ukat Comunicación uksan kimsa yatirix jichhakiw Rising Voices ukan mä yatintaw wakichäwipar chikancht'asiwapxi, kunjams sumpach fotografías digitales apsusin Internet uksar apkatapxaspa uka yatiqañataki.\nLatin America 23 Achuqa phaxsi 2013\nLourdes Ortega, Hugo Chavez tatan jiwatapat Twitter uksan sawkasis arunakamp qillqir venezolanax 16 uru aka achuqa phaxsitw antutataxi. Ortegax juicio uksar irpatanwa, k'ari yatiyaw yatiayatapata. Ukat jichhax 30 urutwa tribunal uksar sarani.\nArgentinunakamp jilïr irpirimp papa Franciscompi\nLatin America 15 Achuqa phaxsi 2013\n"Habemus Papam" jupan yatiyäwipax argintinunakatakix wali kusisiñanwa. Argentinunakax jichha jilïr irpirimp Francisco papampix kunajams apasipxi ukxat amuyt'apxi, ukampirus chhijlläwipatx wali kusisitaw phunchhaw lurapxäna.\nVenezuela: Museo al aire libre ukarux juk'anikiw sarapxi\nLatin America 7 Achuqa phaxsi 2013\nAlberto jilax akham sasinw qhananchi [en] Caracas markan jilpach markachirinakapax janiw aka «museo al aire libre» ukar sarapxirikiti, kunalaykuti uka chiqar sarañx asxarapxiwa. Aka qillqäwin jamuq uñacht'ayatax mä jeep ukat apsutawa. Alberto jilan aka blogup juk'amp ullart'apxama.\nVenezuela: Hugo Chávez Jilïr irpirix jiwataxiwa\nLatin America 6 Achuqa phaxsi 2013\nJayp'u pacharuxa, Nicolás Maduro sullka irpirix Venezuela markan Hugo Chávez Frías jilïr irpirin jiwatapatw yatiyäna . Twitter uka apnaqirinakax uka yatisinx mäkiw p'arxtapxäna.


Bolivia markanx activistas digitales uñt’at jila kullakanakaw diversidad lingüística online uka uñacht’ayañatäk tantacht’asiwapxi · Global Voices Aymarata\nJaqukipäw uñt'ayata/apkatata 23 Jallu qallta phaxsi 2016 21:46 GMT\nAka blog ullart'apxañäni Malagasy, Ελληνικά, Español, English, Español, English\nCochabamba, Bolivia markan yaticht’äwin chikancht’asir jila kullakanakan jamuqapawa .\nMarkan Constituciónaparjamax Bolivia markan 37-ni aruw oficiales ukham uñt’atäxi. Ukampirusa, may may arunakax sapurunjamaw ist’asi, Internet uksanx janiw uñjaskiti, español arukiw nayrankaski.\nKawkiritï jilpach arst’asirin arunakak ukanakax Internet uksanx mä qalltawx utjayawayiwa, uka arunakax aknïrinakawa, aymara ukat qhichwa. Jilpachax 34-ni aruw Internet uksan kipka arst’asirinakan qillqatanakapax jan utjkiti.\nCochabamba markanx Pä uru yatichäwiw utjawayi , 28-ni ukat 29-ni willka kuti phaxsin 2016 maran apasi. Tantachäwix Global Voices uksat wakicht’atawa, Rising Voices qalltäwipampi, activistas digitales Gladys Camacho ukat Juan Carlos Romero, Jaqi Aru ukat Voces Indígenas Urbanas tamanakas ch’amancht’awapxi.\nCentro Pedagógico ukat Cultural Simón I. Patiño uksanw jikthaptawayapxi. Aka yatichäwix yaqha tama yatichäwinwa, nayra yaqha ayatichäwinakax, México, Colombia ukat Perú markanakan apasïna.\nChikancht’asipxañapatakix mä yatiyaw uksaw jawillt’ata khitinakatï Internet indígenas ukham sarantayapk tayka arunakap jach’anchayasin taqi jupanakatakinwa. Chikancht’asirinakax kawkïr arurus jach’anchayapxi ukat yatiqatanakap markanakapar uñt’ayapxañapatak iyawsawinipchi taqi ukanak uñjt’asaw chhijllt’awayata.\nYatichäwin Banner uñacht’awipa.\nNiya 50 chikancht’asiriw qatuqatäna, suyt’atarjamaxa, qhichwa ukat aymara arunakatw waljan yatichäwin chikancht’asiwayapxi. Ukampirus Junt’u Bolivia markatx Guaraní, Chácobo, Bésiro, Mojeño Trinitario ukat Yurakaré markanakatw chikancht’asirinakax purt’aniwayapxi.\nTaqpachanitx 25-ni chikancht’asiriw yatichäwin tayka arunakapar Internet uksan jach’anchayapk ukat luräwinakap yatxatäwinakap uñacht’ayapxañapatak ukakipkarak yaqha bolivianos jupanakamp chikancht’asipxañapatak ukat machaq digitales luräwinak uñstayañatak jawillt’atapxäna.\nArunakax janiw qurpanïkiti, ukhamipanstï, Bolivia markan yaqhip arunakapax anqax jak’a markanakan arst’atarakiwa. Resistencia, Argentina uksatx mä tama activistas jupanakaw chikancht’asiwin chikancht’asiñatak mayt’awayapxi, jupanakax Qom aru arst’asipxi (Bolivia markanx Toba ukham uñt’atarakiwa)\nTantachäwin amtäwipax activista jila kullakanakan yatiwinakap uñt’ayapxañapatak pacha churañawa. Uka arunakax mä pachaw churasi chikancht’asirinakan (retos lingüísticos y técnicos del uso de idiomas en la web) sutinchatxat aruskipt’apxañapataki.\nWakichäwinakax jilpachax luräwinakap uñicht’äwinwa. Jisnawa, Elias Ajata jilax mä blogger El Alto markata, YouTube, SoundCloud ukat yaqhanakamp plataformas sociales uksan luräwinak uñstayatäna . Uñicht’ayawipanx walja jamuqanak ukat yaqha luräwinak uñstayatayatanak uñt’ayäna, Aymar Yatiqaña, ukax Facebook taman uñt’ayatänwa ukanx 8,000 jilaw chikanchasirinakapaxa. Yaqhax mä vídeo, ukaw referéndum constitucional 2016 ukatak uñstyatäna, kawkhantï chimpuntirinakax Jilïr irpiri Sullka irpirix kimsïr kutin candidatura ukham sarañapatak Jisa, Janiwa sapkän ukaw uñt’ayasïna. Video ukatakix marionetas ukaw apnaqasïna, aymarat arst’asisa khitinakatï iyawapkan janiwapkan ukanak uñt’ayasa\nYaqha activista El Alto markata, Josue Qhispi jilax aymara aru yatiqañatakiw yatichäwinak sitio Wix Aymaryaya sutin uñst’ayatäna, ukakipkarakiw jupan Facebook tamapan uñt’ayi.\nJaqukipäwimp yanapt’asiri, Victoria Tinta ukat Gloria Chambi jupanakax kunjamatas editoras ukat traductoras ukham proyecto de Global Voices Aymarata uksan chikanchasipxi ukanak uñt’ayapxäna, uka proyectox yatiyäwinak español arut aymara arur jaqukipas uñt’ayi. Aka luräwinx mä proyecto piloto ukas luratarakïnwa, ukanx jaqukipäwinakatw waruqäwinakax lurasïna ukax Internet uksankarakiwa, ukakipkarakiw uka waruqäwinakx radio uksanakan ist’ayapxañapatak iyawsatäna, jisnawa Radio San Gabriel, ukampirus uka proyecto piloto uksans chikacht’asiwayarakiwa.\nCochabamba markax qhichwa marka ukham uñt’atarakiwa. San Simón Jach’a yatiqañ utax (UMSS) aru ch’amanchañatakix plataformas digitales ukanak sarantayawayi, sisnawa plataforma multimedia de podcast en quechua, ukax UMSS uksan uñstayatawa, Lingüística Aplicada para la Enseñanza del Idioma satarakiwa. Ukampirus pani yatichaw wakicht’irinakax Gladys Camacho ukat Juan Carlos Romero pani yatichaw wakicht’irinakax (Departamento de Lingüística de la universidad) uksan wali mayacht’atapxänwa ukatx qhichwa yatichirjamas yanapt’asipxarakïnwa. Panpachaniw may may plataformas digitales uka luräwinakapxat uñt’ayapxäna.\nCamacho kullakax Nueva York Jach’a yatiqañ utan yatiqäwipamp sarantawayi , jupax proyecto de Rimasun audio podcast. ukan ch’amancht’awayi . Yatichaw irnaqäwipanx Romero jilax vídeo waruqatayna, qhichwa aruna, jupax mä consultorio dental uksan waruqt’atayna.\nSanta Cruz markan ayllupana, proyecto Voces Indígenas Urbanas ukax luräwinakap uñt’ayawayarakiwa, Santa Cruz markan indígenas jakasirinakan arunakap ist’ayañ uñtayañ amtaniwa. Mä arux kunats jach’anchayañ aski ukxatawjilapachax arusita: mayn mayn chikanchasirinakaw tayka arup redes sociales uksatuq nayrar jach’anchayapxi.\nBoliviano yatichäwix akjam yatichäwinak mayiwx utjayaskakiwa, Internet apnaqirinak waythapiñataki, arunakap ( herramientas digitales) ukamp jach’anchayañataki. Yatiwinakapax yaqhanakarus niya jak’achasiwa.


Bible in one year - Aymara Bible 1997 - September 6\n1. ¡Jichhajj wal amuyasipjjam! Take ch'amani Tatitusti, Judá marcatsa Jerusalenatsa take cunanacapsa apakjjaniwa, mank'añsa, umsa k'al apakjjani.\n2. Wali chachachasirirusa, guerran nuwasirirusa, juezarusa, profetarusa, yatirirusa, chuymani jakerusa,\n3. capitanarusa, jach'a kamir jakerusa, amuyt'ayirirusa, layka yatiri jakerusa, ch'amacani jakerusa k'al chhaktayani,\n4. jupanacjjarusti marca apnakerirusa wawanacaraqui utt'ayani, mä jisc'a wawanacaquiraquiw jupanacarojj apnakaraquini.\n5. Jupanac taypinsti jan walt'añajj walipunïniwa, jupanaccamaraquiw nuwjasipjjani, amigonaccamas nuwjasjjapjjaquiniwa. Waynanacasti chuymani jakenacataquiw sayt'asipjjani, jisc'achatanacasti, jach'a jilïri jakenacataquiw sayt'asipjjani.\n6. Uca laycu mä jilajj awquin utapan mayni jilaparojj sani: “Jumanjja ist'asiñataqui isimas utjasquiwa, jichhajj nanacan jilïrejjay tucum, uqhamaraqui aca t'unjat marcsa apnakaraquim” sasa.\n7. Maynisti ucjjarojj saraquiniwa: “Janiw nayajj uca jan walinacjja asquichquiristti, utajjansti janiraquiw mank'as, isis utjquituti, uca laycu jan marcan jilïripat utt'ayapjjestati” sasa.\n8. Chekpachapuniw Jerusalenajj k'al aynacht'ani, Judá marcasti k'ala tucjataraquiw uñjasini, ucansti Tatitutaquiquiw arsupjje, uqhamarac lurapjjaraquisa, jach'a cancañapar, ñankhachasaraqui.\n9. Juparusti pachpa uñnakatapaw juchañchasqui. Juchanacapsti janiraquiw imt'asipquiti, Sodoma marcjamaraquiw takeniru yatiyapjje. ¡Ay jupanacataqui, jupanacpacharaquiw mutuyäwi waquichasisipqui!\n10. Ucampis cusisiñaniw asqui jakejja, jupataquisti take cunas waliquïscaniwa. Asqui luratanacapatsti cusisiraquiniwa.\n11. ¡Ay ñankha jaketaqui, take cunas jupataquejj janiw walt'caniti! Tatitu Diosasti luratanacapatjamwa churaraquini.\n12. Mä jisc'a yokallaquiw marcajjar t'akhesiyirejja, warminacaquiraquiw marcajjarojj apnakani, nayan marcajja, irpirinacamajj c'arintapjjtamwa, pantat thaquinacanjamaracwa irptamjja.\n13. Tatitusti jichhajj taripañataquejj waquichasiraquiwa, marcapar juchañchañataquisti janc'aquiraquiwa.\n14. Tatitusti taripäwiruw jawsaraquini, ucatsti saraquiniwa chuymaninacaru, marcan jilïrinacaparusa: “Jumanacaw uva yapojj-jja k'al tucjapjjtajja, pobrenacatsa lunthatapjjaractawa, lunthatatanacamsti utanacamaruw imasipjjaractajja.\n15. ¿Cuna munañampis marcajjaru t'akhesiyapjjtajja, pobrenacan ajanupsa taquisipjjtajja?” Uqham siw take ch'amani Tatitojja.\n16. Tatitusti saraquiwa: “Sionanquir jach'a jach'a tucur warminacarusti, qhitinacatejj p'eksa alayar waytasa sarnakapqui, jisc'achañ chuymampi uñtasa, jisc'a jisc'ar chellktasa cunanacampi c'achachatäquitejj cayunacapas ucanac chhullokeyasa.\n17. Jichhajj jupanacajj mutuyatäniwa p'eke k'ara sarnakañampi, jupanacasti jaken uñjcata k'alalsuyataraquïniwa.”\n18. Uca urunjja, Tatitojj k'alwa uca k'achachasiñanacapjja chhaktayani, cayunacapan c'achachasitanacapa, diademanaca, lunetanaca,\n19. pendientenaca, uqhamarac brazaletenaca, velonaca,\n20. p'eke ch'okasiñanaca, cayunacapataqui jisc'a cadenanaca, cinturonanaca, jisc'a botellan perfumenaca, jisc'a diosanaca,\n21. anillonaca, nasar uscusiñ c'achachasiñanaca,\n22. suma isinaca, mantonaca, chalanaca, bolsanaca,\n23. espejonaca, suma telanaca, ch'okasiñanaca, uqhamaraqui mantillanacsa, k'alwa chhaktayäjja.\n24. Uca perfumenac lantisti utjaraquiniwa cunayman usunaca; cinturón lantisti utjaraquiniwa wisqhanaca, uca suma asquicht'ata p'eke lantisti utjaraquiniwa, p'eke k'ara sarnakañanaca, uca suma isinacap lantisti, utjaniwa chhanqha isinaca, uca suma ajanupan uñnakatap lantisti, parintat hierrompi chimpt'atäniwa.\n25. Chachanacamasti guerran jiwarapjjani, guerran nuwasir jakenacasti pachpa guerran tucusipjjaraquini.\n26. Marcasti jachaniwa, lutt'asiraquiniwa, k'ala apanucutaraquïniwa.\n1. Uca urunsti sinti juc'a chachanacaquiw utj-jjani, pakallko warminacaraquiw mä chachatsa waycasipjjani, sapjjaraquiniwa: “Nanacasti janiw juman uywatäñjja munapcäti, nanacpachaw kollkenacajjampi ist'asisipcä, ucampis sutimac apañ munapjjta, jan p'enkachatäñataqui” sasa.\n2. Uca urunsti, cawquïri machak alitejj Tatitun cülltayatäcani ucaw chekpachansa mä suma uñstäwïnejja, uqhamarac mä jach'añchäwïnisa, qhitinacatejj Israelan kheparapcani ucanacataquejja, cuntejj orakes achcaraquini ucaw chekpachansa mä jach'a jach'añchäwïnejja.\n3. Qhitinacatejj Sionar kheparapqui ucanacataquisti, kawkhanitï Jerusalenanjja jacasipcani, ucan jacañ catokapjjatapatjja, sutichasiraquiniwa: “Tatitur catuyatanaca” sasa.\n4. Cunapachatejj Tatitojj taripäwi arunacap arsuni, ucarjama phokhañataqui. Jerusalenan jiwayasin wila wartatanacapsti, k'omacharaquiniwa. Uqhamaraquiw Sión marcan utjasirinacarus k'omacharaquini.\n5. Take Sión kolljjarusti, uqhan tantacht'at marcjjarusti. Jupanacjjarojj Tatitojj mä ch'amac kenaya urojj uscuni, arumarusti mä nina khanaraqui uscuraquini. Take ucanacjjarusti Tatitun khanapaquiw khanaraquini;\n6. arjjatañataqui, uqhamarac imañataquisa. Urusti jupanacarojj uca khanajj ch'iwiñcht'aniwa jan lupimpi khatintayañataqui, jallutsa, jach'a thayanacatsa jarc'araquiniwa.\n7. Tatituw jiwasanacan Diosasajja, jupaw takpach oraker apnake.\n8. Warank mita jakenacas saraquipascpan, janipuniw arust'äwipajj armatäcaniti:\n9. Abrahamamp arust'äw luratapata, Isaacar juramentomp arsutapata,\n10. Jacobotac ley utt'ayatapata, Israel marcatac wiñay arust'äwi luratapata:\n11. Jupajj sänwa: “Jumaruw Canaán orak churjjäma, jumar wact'ir churäwimjam catuyjjäma” sasa.\n12. Diosajj janiw t'akhesiñap muncänti, jupanacajj mä juc'aniquïpcän ucapachasa, sart'ir jakëpcän ucapachasa,\n13. marcat marca muyupcän ucapachasa, jach'a marcat yakha marcar sart'apcän ucapachasa,\n14. Diosajj janiw qhitin t'akhesiyañaps muncänti, jupanac laycuw reyinacarus mutuyäna.\n15. Jupajj sänwa: “Ajllitanacajjarojj jan llamct'apjjamti, profetanacajjarojj jan ñankha lurapjjamti” sasa.\n16. Qhä orakerojj mach'a apayanïna: mank'añanac jupanacat apakäna,\n17. ucampis Josearuw jupanacan nayrakatap qhitäna, uywatarjam aljantapcän ucaru;\n18. cadenanacampiw cayunacapat ñach'antapjjäna, ¡carcelaruw uchantapjjäna!\n19. Tatitun arupaw Josearojj yant'äna, Josean yatiyäwip phokhasiñapcama.\n20. Reyejj Josear antutayañataquiw arsüna, walja marcanacar apnakerejj antutnucuyjjänwa,\n21. reyejj utap apnakerit Josearojj utt'ayäna, takpach yänacap uñjañapataquiw catuyäna,\n22. jilïrinacar yatichañapataquiw utt'ayäna, jilïr jakenacaruw yatiñanïpjjañapatac yatichayäna.\n26. Qhititejj cheka suma arunac arsqui ucajja, lacatsa suma jamp'atcaspa uqhamawa.\n27. Ankan negociomäqui ucjja tucuyam, pampan lurañanacamäqui ucjja luram, ucatwa utama lurasismajja.\n1 Corintios 15:1-28\n1. Jichhajj jilatanaca, muntwa cuna khespiyasiñ arunactï yatiyapcsma ucanaca amtasipjjañama. Uca arunacjj jumanacaw catokapjjtajja, ucanaracwa jichhas sum sayt'asisipctajja.\n2. Uca arunacaraquiw jumanacarojj khespiyapjjtam, parlapcsma uca arunactejj sum catjjäsipcäta ucapacha; jan uqhamäcchi ucasti, iyawsäwisajj inamayataquïspawa.\n3. Nayrakatajja cuna yatichäwinactï nayajj yatekctjja ucaracwa jumanacarojj yatichapjjsma; ucasti aqhamawa: Cristow Kellkatanacarjamajj crusan jiwawayi juchanacas laycu.\n4. Jupajj p'amp'antatänwa quimsürutwa Kellkatanacarjama jacatataraquïnjja,\n5. ucatsti Pedroruw uñstänjja, uqhamarac yakha apostolonacarusa.\n6. Uca khepatsti pheska pataca jilatanacaruraquiw uñstänjja, ucanacatsti waljaniw jacasipqui, yakhepanacasti jiwarjjapjjaraquiwa.\n7. Uca khepatsti Jacoboruw uñstänjja, uqhamarac take apostolonacarusa.\n8. Khep kheparusti, nayaruraquiw uñstawayitu, nayajj janis horasapar nacit wawäquirista uqhama.\n9. Nayajj apostolonacatjja janiw cuna jilïrïctsa, apóstol satäñataquisa janiw asquïcti, Tatitun iglesiapar t'akhesiyirïtajj laycu.\n10. Ucampis Diosan munasiñap laycuquiw cunäctejj ucätjja, munasiñapasti nayataquejj janipuniw inamayäquiti. Take apostolonacat sipan jilaracwa irnakawaytjja; ucsti janiw nayat irnakctjja jan ucasti Diosaw qhuyapayasiñapanjja nayamp chicäscaraquïna.\n11. Uqhamasti jupanacas, nayas yatiyapcsma uca yatiyäwiruw iyawsapjjtajja.\n12. “Cristojj jiwatanac taypit jactawayjje” sasaw yatiyapjjsma, uqhamasti, ¿cunjämataraqui jumanac taypinsti yakhepanacasti: “Janiw jiwatanacan jactañapajj utjquiti” sasa parlapjjesti?\n13. Janitejj jiwatanacat jactañ utjcchi ucasti, janiraquipï Cristos jactcpachäntejja.\n14. Cristotejj jan jactcchejja, yatichapcsmas uca arunacajj janipï cunataquis asquïquitejja, jumanacan iyawsañanacamasa inamayaraquipï.\n15. Uqhamächi ucajja, nanacajj c'ari parlirinacäpquiristsa uqhamäpjjaractpï Diosataquejja. “Diosajj Cristorojj jiwatanacat jactayiwa” sapjjstjjaya, janitejj jactañajj, utjcchi ucajja, janiraquipï chekäquitejja Diosan Cristor jactayatapajja.\n16. Jiwatanacatejj jan jactcchinejja, janiraquipï Cristos jactcpachäntejja.\n17. Cristotejj jan jactcchïnjja, jumanacan iyawsatanacamajj janiw cunataquis sirvquiti, juchanacamanwa sarnakasipcaractajja.\n18. Uqhamächi ucapachajja, qhitinacatejj Tatitur iyawsasa jiwapqui ucanacajj chhaktatäsipcaraquiwa.\n19. Jiwasan Cristor suyt'añasatejj aca oraken jacañasataquiquïchejja, take jakenacat sipansa wali llaccañätanwa.\n20. Ucampis janiw uqhamäquiti. Chekpachansa Cristojj jiwatanac taypitjja jacatatawayiwa, jupajj nayrakat achücaspas uqhamaraquiw take jiwatanacat jactirinacataquejja.\n21. Cunjämatejj jiwañajj aca orakenjja mä sapa jaketaqui kalltejja, uqhamaraquiw jiwatat jacatatañajj mä sapa jaketa kalltaraqui.\n22. Cunjämtejj Adán chachancatas laycojj take jakenacajj jiwarapjjejja, uqhamaraquiw Cristoncjjasinjja take jakenacajj jacapjjani.\n23. Ucampis sapa mayniw horasapar sartani. Cristow nayrakata jactejja nayrakata achur uñtata, ucjjarusti cunapachatejj Cristojj jutcani ucqhajj jupar iyawsirinacaraquiw jactapjjaraquini.\n24. Ucapachawa aca oraken tucusiñapajj purinini, Cristosti k'al t'unjani take munañaninacaru, jilïrinacaru, uqhamaraqui alajjpach ch'amanacaru, ucatsti Dios Awquiparuraquiwa apnakañapataqui take cuna catuyjjani.\n25. Cristojj reinañapawa Diosajj take uñisirinacapar Cristompi atipjaycani ucqhacama.\n26. Khepïri uñisiristi jiwañawa, ucas k'ala t'unjataraquïniwa.\n27. Diosasti take cunsa Criston munañaparuw uchi. Cunapachatejj Kellkatanacajj: “Take cunsa Criston munañaparuw uchi” sejja, ucajj janiw sañ munquiti Diosas Criston apnakatäcaspa uqhamjja, jan ucasti Diosajjay take cunsa apnakchejja.\n28. Cunapachatejj take cunas Criston munañapancjjanejja, Cristojj Diosan Yokapäcasinjja, Dios Awquiruraquiw catuyasjjani, Diosajj juparu take cuna catuyatap laycu. Uqhamatwa Diosajj take cunjjarus munañanïni.


Génesis 40 QA97 - Uca khepatsti reyir vino loktir - Bible Search\nJoseajj pä samca khanañchi\n1Uca khepatsti reyir vino loktir coperompi, panaderompejj, egiptonquir faraón reyiruw colert'ayapjjatayna, ucatwa, 2-3faraón reyejj uca paninitaqui colerasisinjja, coperonacan jilïripa contra, uqhamarac panaderonacan jilïripa contra colerasisajj guardiapan capitanapan utaparuw preso apayäna, ucancaraquïnwa carcelajja. Ucanwa Joseajj preso jicjjatasiscaraquïna. 4Guardian capitanapasti Josearuw catuyaraquïna, uca paniniru uñjañapataqui, ucanacasti jaya tiempow carcelancapjjaraquïna.\n5Mä arumasti coperompi, panaderompejj mä samcanac samcasipjjatayna, sapa samcasti mä khanañchäwinïnwa. 6Uqhamasti cunapachatejj Joseajj presonacaru uñjir jutcän ucqhasti uca paninirojj wali llact'atwa jicjjatäna, 7ucat jisct'araquïna:\n—¿Cunatsa wali mayjt'atäpjjta? —sasa.\n8—Mä samca samcasipjjta, janiraquiw qhitis uca khanañchañ puedipquituti —sasaw jupanacajj sapjjäna.\n—¿Janit Diosasti uca samca khanañchirïquisti? —sasaw Joseajj saraquïna—. Jichhasti avist'apjjetay uca samca —saraquïnwa.\n9Ucat coperonacan jilïripajj Josearojj samcapa avist'äna, aqham sasa:\n—Samcajjansti mä uva ali uñjta, 10uca alisti quimsa ramanacanïnwa. Uca uva alisti ch'ichtasinjja pankaränwa, uca pankaranacasti uva achunacaw tucuwayjjaraquïna. 11Nayasti faraonan copapa ast'atäscäyätwa, ucat uca uvanac catusin uca faraonan copaparuw ch'irwsta. Ucatsti naya quipcaw faraonan amparaparu uca copjja ucharacta —sasa.\n12Ucjjarusti Joseajj sänwa:\n—Juman samcamajj aqham sañ muni: Uca quimsa ramanacajj quimsa uruwa. 13Acat quimsa ururusti faraonajj wasitatwa uñjani juman acancatamjja, ucatsti nayra irnakäwimaruw wasitat uchjjätam, jumasti wastatampiw faraonarojj copjja loktjjäta, cunjämtejj nayrajj lurirïctas uqhama. 14Cunapachatejj acajj phokhasjjani ucqhasti nayat amtasitätawa, nayjjatsti faraonarojj parlt'araquimaya, aca chekat nayar apsuñapataqui. ¡Nayat qhuyapt'ayasitaya! 15Nayarojj hebreonacan orakepatwa lunthatanipjjetu, janiraquiw carcelancañajjas waquisquiti, janiraquiw cuna juchsa lurcti —sasa.\n16Panaderonacan jilïripasti, uqham Josean suma samca khanañchatapatsti, saraquïnwa:\nNayasti quimsa jisc'a jank'o t'ant'a canastillonac p'ekejj pataru apascäyäta. 17Amstanquiri canastillosti cunayman t'ant'anacanïnwa faraonataquejja, ucampisa jamach'inacaw jutasin uca p'ekejj patanccän uca canastillon t'ant'jja mank'suwayjjapjje —sasa.\n18Ucatsti Joseajj saraquïnwa:\n—Samcamajj aqham sañ muni: Uca quimsa canastillonacajj quimsa uruwa. 19Acat quimsa ururusti faraonajj wasitatwa uñjjatani juman acancatamjja, ucatsti mä kokaruw warccatayaraquïtam, jamach'inacaraquiw jutasin aychamjja mank'apjjani.\n20Quimsa uru pasatatsti faraonan urupänwa, ucatsti jupajj mä jach'a fiesta luräna jakenacapataquejja. Jawsayata jakenac nayrakatatwa faraonajj coperonacan jilïriparojj carcelat irpsuyanjjäna, uqhamarac panaderonacan jilïriparusa. 21Coperorusti wasitatwa pachpa irnakañaparuw uscjje, ucatsti coperojj nayrjamaraquiquiw wasitat faraonarojj vino loktjjäna, 22ucampisa panaderorojj warccatayänwa cunjämtejj Joseajj siscatayna uqhama. 23Ucampisa coperojj janiw Joseatjja amtascjjataynati.


Cumbre de Medios Ciudadanos de Global Voices ukan payïri urun wakichäwinakapat yatikipäwi · Global Voices Aymarata\nCumbre de Medios Ciudadanos de Global Voices ukan payïri urun wakichäwinakapat yatikipäwi\n(es) ukan jaqukipiri\tCintia Diaz\nJaqukipäw uñt'ayata/apkatata 9 Willka kuti phaxsi 2012 8:21 GMT\nAka blog ullart'apxañäni Italiano, Español, Português, Français, Malagasy, English\nTaqpach Cumbre 2012 ukan chikanchasirinakan jamuqapa\nPayïri ukhamarak kimsiri uru Cumbre de Medios Ciudadanos de Global Voices 2012 ukax qalltawayi ukatax kunjamti nayïri urux arumar tukuykan ukhamarakiw tukuyawayxi: jaylliwimpi. Qhantati 9 pacharux taqiniw qunuñanakar qunt’asxapxäna ukatx Sheru ni Sheru, uka jayllintiri tamaw mant’anisin jayllint’apxäna.\nUkatax uka jayllintaw ist’asax p’artatakipxanwa ukharusti, Cumbre ukan chikancht’asirinakaruw (presentes) pani Boukary Konaté Mali ukankiriru ukhamarak Victoria Tinta Bolivia markankiriruw uñt’ayapxi, panpachaniw Rising Voices ukat GV ukat beca uka atipt’iripxäna . Jichhapachasti, Boukary-imp ukat yaqhanakampix Proyecto Segu Villages Connection ukwa sarantayasipki. Aka proyecto ukax Mali markan provincianakan yatiqañ ukatax utjki ukanakan red uka apnaqäw yatichaski ukwa uñji.\nUkhamarusti, Victoria Tinta kullakax Bolivia markan jilasiwayatayna, aymara aru arst’asina, Jach’a yatiqañ utan yatiqkasax internet apanaqañwa yatintaxatayna, aymara marka, aru jach’anchayañataki. Jichhasti Victoriax Jaqi Aru tamampiwa irnaqi, uka tamansti bloguerunakatak yatichäwinakwa sarantayapxi, aymara arst’irinakataki, amtäwipax red ukan aymara aru jach’anchayañawa.\nUkharusti, Cumbre ukax kimsa aski quturuw jaljtawayi. Jillian York ukax akham «¿Nos están vigilando?» p’iqinchaw sutin wakichaw apsuwayi, ukax vigilancia ukatuqitkamak mayni maynin amuyunakap uñstayi, Robert Faris, Centro Berkman de Internet ukat Sociedad ukan yatxatir irpirixa, uka qhana apnaqäwin kamachinakapxat arst’i, ukatx Afef Abrougui Túnez markat ukat Mohamed El Gohary Egipto markatx yatiyirinakax jilïr irpirin vigilancia corporativa ukanakxat uñt’ayawapxi.\nUka sesión ukanxa, yaqha panelista ukax medios de la salud ukxatwa arst’i, yaqha tamasti Kenia marakan medios ciudadanos uka apnaqäwitw aruskipaxi.\nUkat mä juk’a samrt’awitxa, Cumbre ukax payïr sesio ukampiw sarantawayi . Gilad Lotam, SocialFlow ukan sullka irpirixa, «Visualización de la información» ukxatawa arst’i.\nRebecca MacKinnon,GV ukan cofundadoraxa, ukax participación ciudadana en el futuro de Internet, ukxtarakwa aruskipaw wakt’ayi. Ukharusti kimsïri qutux unidad entre los medios ciudadanos locales ukat el mundo exterior ukxat aruskipañatakiw wakt’ayaraki.\nChika uru manq’äwitxa, Cumbre ukax pä sets ukampiw qallti, walja t’aqanakat aruskipäwinakampi, jisnawa China ukat África uka pä markxata, warmi, tecnología, ukat recursos abiertos ukanakata. Tukuyarusti, Cumbre ukax jayllintäwinakampiw keniana, Global Voices ukx amt’awayapxi. Kunawsati Director Ejecutivonakax Ivan Sigal ukat Georgia Popplewell ukanakax Cumbre uka jist’ant’awayxapxi ukatx ukan chikancht’asirinakax wali kusisitaw jayllint’asin tukt’ayawayxapxi.\n¡Jutïr Cumbre ukanw jikisixapxañäni!


Perú markanx Intiruw jach’anchayapxi · Global Voices Aymarata\nPerú markanx Intiruw jach'anchayapxi\nJaqukipäw uñt'ayata/apkatata 25 Mara t'aqa phaxsi 2013 21:03 GMT\nAka blog ullart'apxañäni English, русский, македонски, Français, Malagasy, Italiano, اردو, polski, Español\n64,000 jaqiw Inti Raymi uka jach'a phunchäwir parque arqueológico de Sacshayhuamán uka chiqan amtapxi, ukax Cusco.15 k'ata sarañankiwa.\nInti Raymi Phuchhäwix Coricancha templonw qalltawayi, nayraqatax Intiruw arunt'apxi ukatsti Plaza ayor uksanarakw jach'anchayapxi. Ukatx Sacsayhuamán uksanw tukt'ayawayxi.\nIncax coya ukan escoltatwa 200 jaqitw apaqasiwa, 2 jayp'u pacharuw qalltasiwayi. Mä rito chicha de jora ukar chiqañcht'asina, ninaru ukjamarak sank’u ukar chiqanchasa.\nVista del Inti Raymi. Foto de Ayla Zanini en Flickr (CC BY-NC-ND 2.0).\n24 uru aka willka kuti phaxsitx solsticio de invierno ukjamaw aka Hemisferio Sur uksanxa, ukurux maranx uru jisk'a arumax jaya ukjamawa. Incanak pachanxa, machaq mara qalltäwinwa, Inca Garcilaso de la Vega, qillqiri ukhamarak historiador khä siglo XVII ukanxa maran nayïr phunchhäwipanwa.\nUkampirusa, jichhurux Cusco markanx wali jach'a uruwa, uka jach'a phunchhäwix turistas ukjamarak cusqueñonakatak chiqancht'atawa.\nSitio web de Toustodo's Blog ukanx solsticio ukxat qhanancht'i:\nAstronómicamente ukarjamax solsticio ukax Norte (23° 27’) Sur uksanx (-23° 27’) ukjaruw pur.\nHemisferio Norte Trópico de Capricornio uksanx cenit ukax chika ururuw puri ukax 20 ukat 21 willka kuti phaxsinx puri.\nHemisferio Sur uksanx intin cenit ukapax chika ururuw Trópico de Cáncer uksan 21 ukat 22 uru willka kuti phaxsinw puri.\nUka solsticiox uraqin inclinación ukan utjatapatw utji.\nBlog Medios Alternativos ukax Inti Raymi ukxatw mä juk'a historia uksat qillqi:\nConquista española ukhatpachaw Iglesia Catolica ukat sociedad andina ukanakax juk'a juk’ Intir phunchhaw lurañ amtapxäna. Inti Raymi ukax niya siglo XX ukjakamax amthapitaxataynawa.\nInti Raymi Inca pachanakanx ceremonia religiosa ukhamanwa, jichhax mä teatro ukar uñachayatakixiwa, ukampirus markanx ukat jan armasiñ amuyuw jach'anchayataski.\nKristell PerezAlbela (@Kristellpa) jupan Twitterapanx uka kipakarakiw Inti Raymi ukar amtkasinx kunayman amuy qillqt'atanakax utji:\n@Kristellpa:#IntiRaymi ukankañ munirista !!\nSanBlasSpanishSchool apnaqirix (@SanBlasSpanish) kusisitaw arst'i:\n@SanBlasSpanish: Yesterday was Inti Raymi, hope you all enjoyed it!\n@SanBlasSpanish [en]: Ayer  fue el Inti Raymi, ¡espero que todos lo hayan disfrutado!\n@SanBlasSpanish [en]: Wasüru  urux Inti Raymi ukaruw jach'anchapxi, askinakt taqinis past'apxta!\nVal jupasti (@Vientino) jach'a phunchhaw amtañaxatw arst'i:\n@Vientino: Wali willjtatpachwa serranías de los Andes uksan Inti Raymi ukar jach'anchapxi, serranías de los Andes.\nAnyel (@AnyelZae) jupax qillqt'iwa, yaqhip awkinakax yuqall wawanakan sutinakap uchañatakix walwa lup'pxi ukxatw qillqt'i:\n@AnyelZae: Yaqhip pachax awkinakax wali qarjatapxiwa kunapachati yuqall wawanakapatak suti thaqhapk ukjaxa jisnawa #intiraymi …\nArgentina markatpacha, Ralph H (@lopezraulh) uksan kunjamti jupax amtakan ukwa qillqt'i:\n@lopezraulh: wasüruw irnaqäwin Inti Raymi ukar amtapta. Apacheta [montículo de piedras] ukjamarak ofrenda ukanakampi.\nQhiparusti, ronaldchamat (@ronaldchamat) juparakiw Inti raymi ukxat qillqt'araki:\n@ronaldchamat: Phisqha mara nayraxax #IntiRaymi ukan jikxatsiyäta, wali askinpunw uksan jikxatasiyatxa http://elcomercio.pe/actualidad/159…


Salmos 18 - Holy Bible [Aymara Bible 1997] - (Sal 18)\nTatay, jumaw ch'amañchirejjätajja, jumaruw take chuymamp munassma.\nJumaw arjjatirejjätajja, imantasiñajjätasa, jumaw khespiyirejjätasa, Diosajjätasa, nayar imantir karkajjätasa, imir jarc'akasiñajjätasa, khespiyir ch'amajjätasa, wali amstanquir imantasiñajjätasa.\nTatay, jumaw jach'añchatäñatac asquïtajja: art'asinsma ucapachajj uñisirinacajjat khespiyista.\nJiwajj sipitanacapampiw simpantitu, ajjsarcay t'unjirin nayrakatapan ajjsarta.\nJiwajj chinuñanacapampiw muyuntayitu, ¡jiwañ sipitanacan jicjjatasta!\nUcapachaw orakejj ch'amamp qhathatïna, kollunacajj saphitpach onjjtäna, Tatitun k'apisiñapamp qhathatiyatäpjjänwa;\nAlajjpach jist'arasin sarakanïna, cayunacap mankhäjjansti, ch'iyär juri kenayanacaw utjäna:\nmä angelan chhekhapjjaruw konjjatäna, thayan chhekhanacap patanjam jaltäna,\nutjäwiparojj kenayampiw muyuntayasïna; ch'iyär ch'amac jallur kenayampi, uman phokhantat qhusu kenayampi;\nnayrakatapatsti llijtir khejjokhejjow mistüna, kenayanacatsti chhijchhimpi, naqhasquir sanc'anacampiw jallüna.\nAlajjpachanquir Tatitojj alajjpachatpach ajjsarcañ jach'a arup ist'asiyäna.\nMich'inacap flecht'asaw jakenacarojj tutuquiyäna, jan amuct'ir khejjokhejjonacapasti jupanacarojj lokheptayänwa.\nLamar kota mankhajj uñstjjänwa, aca oraken saphipas uñstjjaraquïnwa, Tatitun ajjsarcañ arup ist'asitap laycu, k'apisiñ samanap ch'amamp phust'atap laycuraqui.\nDiosajj alajjpachatpach amparap loktanitu, amparapampiw jach'a lamar kotat waysutu,\nwali ch'aman uñisirinacajjat khespiyitu, nayat juc'amp ch'aman timanacat antutnucuyitu.\nLlaquinquipan nayarojj chhucjjatapjjetu, Tatitusti yanapt'apampiw arjjatitu:\nkhespiñ thaquiruw irpsutu, nayar munatap laycuw khespiyitu.\nTatitojj k'oma sarnakatajjatjam churäwip wajjt'itu.\nNayajj Tatitun thaquipan sarnakta, janipuniw Diosajjarojj armanuccti;\ntakpach arsutanacapajj chuymajjancasquiwa, janipuniw arsutanacapat jithektascti;\njaniw nayrakatapan juchachascti, ñankha lurañat jithektasta;\nTatituw churäwip wajjt'itu, nayrakatapan k'oma chuyman sarnakatajjata.\nTatay, asqui jaketaquejj asquiraquïtawa, jan camscayäqui uca jaketaquis jan camscayaraquïtawa,\nkhana chuymanitaquejj khana chuymaniraquïtawa, sallka chuymanitaquisti ch'iqhi chuymanïtawa.\nJumaw t'akhesiyat jakenacarojj khespiytajja, jach'a jach'a tucurinacarusti jisc'achtawa.\nTatay, jumaw nayarojj khan churista, Diosajjay, jumaw arum ch'amacajjar khantaytajja.\nJuman yanapamampiw timanacajjarojj jaljjatä, yanapamampiw uyuchrantat marcanacar chhuct'ä.\nDiosan thaquipajj chekapawa, Tatitun arsutanacapajj take chuymamp iyawscayawa, Diosajj jupar take chuymamp alcatirinacarojj imascapuniwa.\n¿Qhitirac Tatitut sipan yakha diosast utjisti? ¿Qhiti diosarac jiwasanacar arjjatirist utjisti?\nDiosaw nayarojj ch'am churitu, juparaquiw sarnakäwejjar k'om tucuyi,\njupaw tarujan cayupjam jaltir cayunac churitu, alajj chekawjanacan cayunacajjar sum thuruñcharaqui,\njupaw nuwasiñataquejj amparanacajjar waquichi, broncet lurat flechanac jiyintañataquiw ch'am churaraquitu.\nJumaw arjjatista, khespiyaraquista, cupi amparamampiw catjjarusista, qhuyapayasiñamaw aytat jaker tucuyitu.\nJumaw thaquejjarojj jasaptaytajja, cayunacajjasti janiw llust'quiti.\nTimanacajjarojj arctasin jicjjatta, jupanacar tucjanisaw cutinjjta:\njisc'a jisc'a tucjanta, jan mayamp sartquir lurjanta, cayunacajjamp tacjjatataw uñjasipjje.\nJumaw nuwasïwin ch'am churista, kallasirinacarojj nayrakatajjaruw alt'aytajja,\nnayrakatajjatsti timanacajjarojj chhuqhutataytawa, uqhamat nayar uñisirinacarojj tucusiytajja.\nJupanacajj yanap mayisipjjäna, jupanacarusti janiw qhitis yanapcänti, Tatituruw art'asipjjäna jupasti janiw ist'cänti.\nThayan apat lak'arjamaw jupanacarojj tucusiyta, thaquinquir ñek'erjamaw tacsuracta.\nKallcatasir marcat khespiyista, marcanacan jilïripat utt'ayista, jan uñt'at jakenacampiw loktayista.\nArojj ist'asajj mäquiw jaysapjjetu; yakha marcanquir jakenacajj k'ayachapjjetuwa,\nyakha marcanquirinacajj llajllasipjjewa, qhathatisaw imantasïwinacapat mistunipjje.\n¡Tatitojj jallallatäpan! ¡Arjjatirejjajj kollanäpan! ¡Khespiyir Diosajjajj jach'añchatäpan!\nJupaw naya lanti phoksur Diosajja, jupaw amparajjarojj marcanac catuyitu;\njupaw timanacajjan k'apisiñapat khespiyitu, nayar kallcatir jakenacat antutayitu. Tatay, jumaw khoru jakenacat khespiyistajja.\nUcatpï marcanac taypin yuspagarsmajja, sutimarus k'ochunac k'ochuractjja.\nJumaw ajllit reyimarojj atipaytajja, Davidampir allchhinacapampirojj munasiñampipuniw uñjtajja.


¿Kunjamsa Jehová Diosajj munasiñap uñachtʼayistu? | Taman yatjjatañataki\n‘Yatipjjam Dios Awkejj qawqsa munasistu uka.’ (1 JUAN 3:1)\n91, 13 QʼOCHUNAKA\n¿Kunatsa yaqhepanakajj ‘Diosajj janiw munaskistaspati’ sasin sapjje?\n¿Kunjamsa Jehová Diosajj jiwasar sum uñjasasa yatichasasa munasiñap uñachtʼayistu?\nEwjjtʼasinsa cheqañchasinsa, ¿kunjamsa Jehová Diosajj munasiñap uñachtʼayistu?\n1. ¿Kuna toqet amuytʼapjjañapatakis apóstol Juanajj cristianonakar chʼamañchtʼäna, ukat kunatsa?\nJEHOVÁ DIOSAN munasiñapat amuytʼapjjañapatakejja, akham sasaw apóstol Juanajj nayra cristianonakar säna: ‘Yatipjjam Dios Awkejj qawqsa munasistu uka’ sasa (1 Juan 3:1). Uka arunakat amuytʼañajj jiwasarus yanaptʼarakistaniwa. Jehová Dios Awkisar munasiñataki ukhamarak Jupar jukʼamp jakʼachasiñasatakiw yanaptʼistani.\n2. ¿Kunatsa Diosajj janis munaskistaspa ukham yaqhepanakajj amuyapjje?\n2 Yaqhepanakatakejja, qawqsa Jehová Diosajj taqenirus munasistu uk amuytʼañajj wali chʼamawa. ‘Diosajj leyinak churiri, castigasiri ukhamawa’ sasaw amuyapjje. Yaqhepanakasti, Diosan cheqa yatichäwinakap jan yatisarakiw akham sapjje: “Diosajj janiw munasirïkiti, ukhamajj Jupar janiw munasksnati” sasa. Maysa toqetjja yaqhepajj akham amuyapjjaraki: “Jan walinak lurañäni ukasa, Diosajj munasiskakistaniwa” sasa. Ukampis Bibliat yatjjatasajja, Jehová Diosar sum uñtʼtanjja. Bibliajj Diosat akham siwa: “Diosajj munasiñawa” munasiñap laykuw ‘mä sapa Yoqaparojj aka Oraqer khitani’ sasa (Juan 3:16; 1 Juan 4:8). Ukhamäkchi ukasa, uka yatichäwir iyawsañajj yaqhepanakatak chʼamakïspawa. ¿Kunatsa? Jakäwin jan walinakan uñjasiwayapjjatap laykuw ukham amuyapjjaspa.\n3. ¿Kunatsa Jehová Diosajj munasistuwa sasin sistanjja?\n3 Jehová Diosajj munasistuwa sasajja, ¿kunatsa sistanjja? Jupaw lurawayistu, jakañsa churawayarakistu (Salmo 100:3-5 liytʼañataki). Ukatwa Bibliajj “Adanasti Diosan wawapänwa” sasin qhanañchi (Luc. 3:38). Ukatsti Jesusajj akham sasaw arkirinakapar mayisiñ yaticharakïna: “Alajjpachankir nanakan Awkejja” sasa (Mat. 6:9). Ukhamajja, kunjamtï mä munasir awkejj wawanakapar munaskejja ukhamarakiw Jehová Diosajj munasistu.\n4. 1) ¿Kunjam Awkisa Jehová Diosajja? 2) ¿Kunsa aka yatichäwinsa jutïr yatichäwinsa yatjjataskañäni?\n4 Yaqhepanakajja, awk taykapan wali tʼaqhesiyataw jilsuwayapjje, ukatwa jupanakatakejj mä awkin munasiñapat amuytʼañajj chʼamäspa. Ukampis Jehová Diosajj janipuniw tʼaqhesiykistaspati. Jupjam wali munasiri yaqha Awkejj janipuniw utjkaspati (Sal. 27:10). Jehová Diosajj walpun munasistu, kunayman toqetwa yanaptʼarakistu. Uk yatisajja jukʼampiw Juparojj jakʼachasiñ muntanjja (Sant. 4:8). Aka yatichäwinjja, kunjamsa Jehová Diosajj munasiñap uñachtʼayistu, ukwa pusi toqet yatjjataskañäni. Jutïr yatichäwinsti, kunjamsa Diosar munasitas uñachtʼaysna ukwa pusi toqet yatjjataskarakiñäni.\nJEHOVÁ DIOSAJJ MUNASIRI WAJJTʼASIRI UKHAMAWA\n5. ¿Kamsänsa Pablojj Atenas markan jakasiri jaqenakarojja?\n5 Atenas markan walja diosanakaw utjäna, ukwa apóstol Pablojj uka markankasin uñjäna. Uka diosanakas jakañ churirïkaspa ukhamwa uka markankir jaqenakajj amuyapjjäna. Ukatwa Pablojj jupanakar akham säna: “[Jehová Diosankiw] alajjpachas akapachasa. Juparakiw akapachsa ukhamarak taqe ukan utjirinaksa lurejja. [...] Jupajjay taqe jiwasanakarojj jakañsa, samañsa, taqe kunanaksa churchistojja. [...] Jiwasanakajj Diosanwa jakapjjtanjja, sarnaqapjjaraktanjja, utjapjjaraktansa” sasa (Hech. 17:24, 25, 28). Kunanakatï jakañatakisa, kusisit jakasiñatakis munaski ukanakjja Jehová Diosaw churistu. Jichhajja, kunanaksa Diosajj jiwasar munasitap laykojj churistu ukanak mä qawqha yatjjatapjjañäni.\n6. ¿Kunjamsa Jehová Diosajj aka Oraq lurtʼawayi? (18 janankir foto uñjjattʼam.)\n6 Amuytʼañataki, aka Oraqejj jiwasan jakasiñasatak suma lurtʼatawa (Sal. 115:15, 16). Cientificonakajj walja planetanaksa jikjjatawayapkchejja, jichhakamajj janipuniw aka Oraqer uñtasit yaqha planet jikjjatapkiti. Jehová Diosajja, aka Oraqekwa jakaña utjañapatakejj lurtʼawayi. Ukampis janiw jakañ utjañapatakik lurawaykiti, jan ukasti wali suma, jan ajjsarayasisa, kusisita jakasiñasatakiw lurtʼawayaraki (Isa. 45:18). Aka Oraqejj wali suma luratätap uñjasajja, Jehová Diosajj qawqsa munasistu uk qhanwa amuysna (Job 38:4, 7; Salmo 8:3-5 liytʼañataki).\n7. ¿Kunjamsa Jehová Diosajj munasiñap uñachtʼayarakistu?\n7 Jehová Diosajj yaqha toqetarakwa munasiñap uñachtʼayistu. Jaqerojj Jupar uñtasitwa lurawayistu (Gén. 1:27). Ukhamatwa Jehová Diosajj qawqsa munasistu uk amuysna, ukatsti Juparus munasiraksna. Kunapachatï awkinakajj wawanakaparu munasipki ukhajja, wawanakajj kusisitaw jikjjatasipjje. Jehová Diosajj qawqsa munasistu uk uñjasajj ukhamarakiw jiwasajj kusisit jikjjatastanjja. Jesusajj sänwa: “Kusisiñanïpjjew khitinakatejj ajay toqen aynachtʼatäpjjatap amuyasipjje ukanakajja” sasa (Mat. 5:3). Bibliajj sarakiwa: ‘Diosaw taqe kunsa kusisit jakañasatakejj jilarkir churistu’ sasa (1 Tim. 6:17). Cheqansa Jehová Diosajj wali munasiri wajjtʼasiri Diosawa (Sal. 145:16).\nJEHOVÁ DIOSAJJ MUNASIÑAMPIW YATICHISTU\n8. ¿Kunatsa Jehová Diosampi yatichatäñ muntanjja?\n8 Mä awkejja, munasiñatwa wawanakaparojj sum sarnaqapjjañapataki yatichi. Ukampis jichhürunakanjja awk taykanakajj janiw Biblian yatichäwinakaparjam sarnaqapkiti, ukatwa wawanakaparojj kunas walejja, kunas jan walïkaraki uk jan yatichirjamäpkiti. Ukhamatwa wawanakajj jan kun lurirjamäsajj llakita sarnaqjje (Pro. 14:12). Ukampis Jehová Diosajja, ‘cheqa Diosätapat’ wali sumwa wawanakapar yatichi (Sal. 31:5). Kunjam Diosasa, kunjamsa Jupar yupaychañasa uka toqenakatwa yatichistu. Ukatjja, kunjamsa kusisit jakassna uksa yaticharakistuwa (Salmo 43:3 liytʼañataki). Ukhamajja, kuna cheqa yatichäwinak yatichasas Jehová Diosajj munasiñap uñachtʼayistu uk jichhajj yatjjatañäni.\nAwk taykanakajja, wawanakapar Biblian cheqa yatichäwinakapat yatichasa, Diosan amigopäpjjañapataki yanaptʼasaw Jehová Diosat yateqasipjje (8-10 tʼaqanak uñjjattʼäta)\n9, 10. 1) ¿Kunatsa Jehová Diosajj Jupa toqet yatichistu? 2) ¿Kunsa Jehová Diosajj jiwasat yatichistu?\n9 Jehová Diosajj jupar uñtʼañasatakejj wali wakiskiri yatichäwinakwa Jupa toqet yatichistu (Sant. 4:8). Amuytʼañataki, sutipwa qhanañchistu, uka sutipasti taqe sutinakat sipansa walja kutiw Biblian uñsti. Ukatjja kunjamas Jupajja uksa yaticharakistuwa. Sañäni, luratanakapat amuytʼasajja, wali chʼamanïtapa ukhamarak wali yatiñanïtapwa amuytanjja (Rom. 1:20). Ukatsti Biblia liytʼasajja, taqe kun cheqaparu lurirïtapa munasirïtapwa amuyaraktanjja. Jehová Diosar jukʼampi uñtʼañäni ukhajja, jukʼampiw Juparojj jakʼachasiñäni.\n10 Jehová Diosajj wali wakiskiri yatichäwinakwa jiwas toqet yatichistu, familiap taypinkataswa yatichistu. Jupasti familiapamp mayachtʼata sumankañana serviñaswa muni. Maysa toqetjja, Jehová Diosajj janiw jaqenakarojj jupanak pachpa apnaqasipjjañapatak lurkiti sasaw Bibliajj qhanañcharaki (Jer. 10:23). Jehová Diosakiw kunjamsa kusisit jakassna uk yati. Ukhamajja, Jupar istʼasa, respetasa sarnaqasakiw kusisita sum jakassna. Taqe ukanakjja Jehová Diosajj jiwasar munasiñatwa yatichistu.\n11. ¿Kunsa Jehová Diosajj jutïrin churistani?\n11 Mä munasiri awkejja, wawanakapan suma ukhamaraki kusisita jakasipjjañapwa muni. Ukampis jichhürunakanjja, jila parte jaqenakajj jutïrin kunjamänis aka Oraqen jakasiñajj uk janiw yatipkiti, ukatwa kunanakatï akapachan utjki ukanak jikjjatañataki trabajisajj tiempop inamay aptʼasipjje (Sal. 90:10). Ukampis jiwasajja, walpun Jehová Diosar yuspärtanjja. ¿Kunatsa? Jupaw jichhürunakan kusisita jakasiñatakejj yatichistu, jutïrinsti wiñay jakañwa churarakistani.\nJEHOVÁ DIOSAJJ EWJJTʼIRI CHEQAÑCHIRI UKHAMAWA\n12. Caín chacharusa, Baruc chacharusa ¿kunjamsa Jehová Diosajj yanaptʼäna?\n12 Caín chachajj chuymapan mä jan wali amtanïnwa, uk uñjasasti Jehová Diosajj akhamwa jupar säna: “¿Kunats colerasta, ukhamarak uñnaqamas mayjtʼawayaraki? Jumatejj kuna askïki uk lurasma ukkhajja ¿janit jachʼar aptatäkarakismajja?” sasa. Cainatï Diosar istʼaspäna ukhajja, Diosajj bendicispänwa (Gén. 4:6, 7). Ukampis Cainajj janiw Diosar istʼkänti, ukhamätap laykojj jan walinakanwa uñjasïna (Gén. 4:11-13). Yaqha horasasti, Jeremías chachan Baruc secretariopaw qʼala aynachtʼata jikjjatasïna, uk uñjasasti Diosajj kunas aynachtʼayaskäna uk amuyasiñapatakiw yanaptʼäna. Baruc chachasti, Diosarojj istʼänwa, ukhamatwa jakañap qhespiyasïna (Jer. 45:2-5).\n13. Servirinakapajj jan walinakan uñjasipjjäna ukhajja, ¿kunatsa Diosajj jan qhespiykäna?\n13 Jehová Diosajj munasiñatwa ewjjtʼistu cheqañcharakistu. Janiw wakiski ukhakejj cheqañchkistuti, jan ukasti Jupar jukʼamp serviñatakiw wakichtʼarakistu (Heb. 12:6). Nayra tiemponjja, Jehová Diosajj ukhamarakiw servirinakapar wakichtʼäna. Kunapachatï José, Moisés ukhamarak David chachanakajj jan walinakan uñjasipjjäna ukhajja, Diosajj janiw uka jan walinakat qhespiykänti. ¿Kunatsa? Jutïrin jukʼamp luräwinaka katoqapjjañapatakiw wakichtʼaskäna. Kunjamsa Jehová Diosajj servirinakapar yanaptʼi, wakichtʼaraki uka toqenakat Biblian liytʼasajja, qawqsa Diosajj munasistu ukwa amuytanjja (Proverbios 3:11, 12 liytʼañataki).\n14. Juchar purtʼastan ukhajja, ¿kunjamsa Jehová Diosajj munasiñap uñachtʼayistu?\n14 Jiwasatï juchar purtʼasiñäni ukhajja, Jehová Diosan cheqañchäwip katoqasiñasawa, ukhamtï lurañänejja Jupajj munasiñap uñachtʼayistaniwa. ¿Kunjamsa? Isaías profetajj akham sasaw Jehová Diosat qellqäna: “Jupasti perdonañatakejj jankʼakiwa” sasa (Isa. 55:7). Davitasti sarakïnwa: “Tatituw taqpach juchanakajjat pampachitu, jupaw taqe usunakajjat qʼomarachitu; jupaw amay imäwit qhespiyitu, juparakiw munasiñamp khuyapayasiñamp phoqtʼitu; [...] kamisatejj inti jalsut inti jalantkam wali jayajja, ukham jiwasanakat juchanakas jayarstʼayistu” sasa (Sal. 103:3, 4, 12). Kunjamtï uñjktanjja, Jehová Diosajj juchanakas perdonistaspawa. Ukampis jiwasaw ewjjtʼapa ukhamarak cheqañchäwip katoqasisajj jan wali luräwinakas apanukjjañasa. Amtapuniñäni, Jehová Diosajj munasiñatwa cheqañchistu (Sal. 30:5).\nJEHOVÁ DIOSAJJ JARKʼAQASIRIWA\n15. ¿Kunjamsa Diosajj jiwasar munasitap uñachtʼayistu?\n15 Munasir mä suma awkejja, jan walinakatwa wawanakaparojj jarkʼaqe. Jehová Diosajj ukhamarakiw jan walinakat jarkʼaqestu. Salmo 97:10 qellqatajj siwa: “Aski arkirinakapan jakañaparojj imiwa, ñanqha lurir jaqenakan amparapat qhespiyaraki” sasa. Amuytʼañataki, nayras jan usuchjasiñatakejja, jankʼakiw kuna jan walinakatsa jarkʼaqtanjja. Jehová Diosajj ukhamarakiw servirinakaparojj jankʼaki jan walinakat jarkʼaqe. Jiwasar munasitap laykuw Jupajj ukham luri (Zacarías 2:8 liytʼañataki).\n16, 17. ¿Kunjamsa Jehová Diosajj jan walinakat jarkʼaqestu?\n16 Jehová Diosajja, nayra tiempotpachsa angelanakap toqepuniw servirinakaparojj jarkʼaqerïna (Sal. 91:11). Amuytʼañataki, Diosan markapar qhespiyañatakejja mä angelakiw mä aruman 185.000 soldadonakar jiwarayäna (2 Rey. 19:35). Nayrïr cristianonak tiemponsti ukhamarakiw angelanakajj Pedrorusa, Pablorusa ukhamarak mayni cristianonakarus carcelat qhespipjjañapatak yanaptʼapjjäna (Hech. 5:18-20; 12:6-11). Khä África toqenkir mä markanjja, jichhakiw guerrajj utjäna. Ukanjja, nuwasiñanakasa, lunthatasiñanakasa, abusañanakasa, jiwayasiñanakasa markpachanwa utjäna. Uka markanjja Jehová Diosan Testigonakapajj taqe kunwa aptʼasipjjäna, ukampis jupanakat janiw maynis jiwkänti. Taqe kunsa aptʼasipkchïnjja, Jehová Diosaw jupanakar yanaptʼaskäna, ukwa jilat kullakanakajj amuyapjjäna. Tʼaqhesipkchïnsa, kusisitakïsipkänwa. Oraqpachan Jilïr Irpirinakan sutipjjar sariri mä jilatajj akham sasaw jupanakar jisktʼäna: “¿Kunjamäsipktasa?” sasa. Jilat kullakanakasti sapjjänwa: “Jehová Diosan yanaptʼapampejj walikïsipktwa” sasa.\n17 Awisajja, yaqhep jilat kullakanakajj Jehová Diosar taqe chuyma servipjjatap laykuw jiwayat uñjasipjje. Ukaw Estebanarusa mayni discipulonakarus pasäna. Ukhamajj Jehová Diosajja, janiw servirinakaparojj jiwañat qhespiykapuniti, ukampis Supayan sipitanakanaparu jan jaltʼapjjañapatakiw ewjjtʼi, ukhamatwa jan walinakat jarkʼaqe (Efe. 6:10-12). Uka ewjjtʼanakapajja, Bibliana ukhamarak Bibliat apstʼata qellqatanakanwa jikjjatasi. Amuytʼañataki, Internetan jan wali cheqanakata amuyasiñasataki, qollqeru jan sinti munañasataki, ukhamarak wachoq juchata nuwasiñanakat parlir jan wali peliculanakata, libronakata, anatañ videonakata amuyasiñasatakiw Jehová Diosajj ewjjtʼistu. Cheqansa Diosajj munasistuwa, jan walinakatsa jarkʼaqarakistuwa.\nJEHOVÁ DIOSAN MUNATÄÑAJJ WALI ASKIPUNIWA\n18. Jehová Diosajj qawqsa jumar munastam uk yatisajja, ¿kunjamas jikjjatasta?\n18 Moisés chachajj walja maranakaw Jehová Diosar servïna, taqe uka maranakanjja Jehová Diosan munasiñapwa uñjäna, ukatwa akham säna: “Willjtatpach khuyapayasiñamamp phoqtʼapjjeta, jakañajjansti kusisiñampiw qʼochupjjä” sasa (Sal. 90:14). Apóstol Juanan arunakapat amtañäni, jupajj sänwa: ‘Yatipjjam Dios Awkejj qawqsa munasistu uka’ sasa (1 Juan 3:1). Diosampi munatäñasa, qawqsa munasistu uk yatiñasa jiwasatakejj mä suma bendicionapuniwa.